Aholiga davlat ijtimoiy sugʻurtasi boʻyicha toʻlovlarni amalga oshirish tizimini takomillashtirishning qoʻshimcha chora-tadbirlari toʻgʻrisida
(resolution, 2026-07-01)

Oʻzbekiston Respublikasining “Davlat ijtimoiy sugʻurtasi toʻgʻrisida”gi Qonuni hamda Oʻzbekiston Respublikasi Prezidentining 2025-yil 3-noyabrdagi “Davlat ijtimoiy sugʻurtasi boʻyicha toʻlovlarni tayinlash va toʻlash tizimini takomillashtirishga oid chora-tadbirlar toʻgʻrisida”gi PF-206-son Farmoni ijrosini taʼminlash maqsadida Vazirlar Mahkamasi qaror qiladi: 1. Belgilansinki: davlat ijtimoiy sugʻurtasi boʻyicha homiladorlik va tugʻish hamda vaqtincha mehnatga layoqatsizlik nafaqalari tarzidagi toʻlovlar (keyingi oʻrinlarda — davlat ijtimoiy sugʻurtasi boʻyicha toʻlovlar) fuqarolarning murojaati talab etilmagan (proaktiv shaklda) holda, “Ijtimoiy himoya yagona reyestri” axborot tizimining (keyingi oʻrinlarda — “Yagona reyestr” AT) “Ijtimoiy sugʻurta” axborot moduli orqali tayinlanadi; sugʻurtalangan shaxslarga davlat ijtimoiy sugʻurtasi boʻyicha toʻlovlar Oʻzbekiston Respublikasi Prezidenti huzuridagi Ijtimoiy himoya milliy agentligining (keyingi oʻrinlarda — Agentlik) Davlat ijtimoiy sugʻurta jamgʻarmasi (keyingi oʻrinlarda — Jamgʻarma) tomonidan toʻgʻridan-toʻgʻri shartnoma asosida jalb etilgan tijorat banki tomonidan sugʻurtalangan shaxslarda mavjud ijtimoiy karta yoki bank kartasi orqali amalga oshiriladi; “Yagona reyestr” AT orqali sugʻurtalangan shaxslarning mobil aloqa vositalariga davlat ijtimoiy sugʻurtasi bilan bogʻliq jarayonlar boʻyicha bepul qisqa SMS-xabarlar yuboriladi. 2. Oʻzbekiston Respublikasining Mehnat kodeksiga muvofiq: ish beruvchilar mehnat shartnomalarini, shuningdek ularga doir oʻzgartirish va qoʻshimchalarni Oʻzbekiston Respublikasi Vazirlar Mahkamasi tomonidan belgilangan tartibda “Yagona milliy mehnat tizimi” idoralararo dasturiy-apparat kompleksida (keyingi oʻrinlarda — “YAMMT” IDAK) oʻz vaqtida roʻyxatga olishi shart etib belgilanganligi; xodimning xohishiga koʻra qonunchilikda va mehnat haqidagi boshqa huquqiy hujjatlarda, shuningdek, mehnat shartnomasi shartlarida nazarda tutilgan hollarda ish haqi saqlanmaydigan taʼtil majburiy tartibda berilishi belgilanganligi maʼlumot uchun qabul qilinsin. 3. Shunday tartib oʻrnatilsinki, unga muvofiq 2026-yil 1-yanvardan boshlab: davlat ijtimoiy sugʻurtasi doirasida barcha ish beruvchilar, shu jumladan yakka tartibdagi tadbirkorlik subyektlari tomonidan xodimlarga beriladigan barcha turdagi taʼtillarni, shuningdek, fuqarolik-huquqiy tusdagi shartnomalarni “YAMMT” IDAKda roʻyxatga olish tizimi yoʻlga qoʻyiladi; sugʻurtalangan shaxslarga, ularning xohishiga koʻra bir kalendar yil davomida 2 ish kunidan koʻp boʻlmagan ish haqi saqlanmaydigan qoʻshimcha taʼtil olish huquqi beriladi. 4. Kambagʻallikni qisqartirish va bandlik vazirligi: bir oy muddatda “YAMMT” IDAKda xodimlarga beriladigan barcha turdagi taʼtillarni va fuqarolik-huquqiy tusdagi shartnomalarni roʻyxatga olish imkoniyatini yaratsin; 2027-yil 1-yanvarga qadar harbiy xizmatchilarning, ichki ishlar organlarining, Oʻzbekiston Respublikasi Milliy gvardiyasining boshliqlar va oddiy askarlar tarkibidan boʻlgan shaxslarning, sudyalarning va prokuratura organlarining martaba darajalariga (harbiy va maxsus unvonlarga) ega boʻlgan xodimlari bilan tuzilgan mehnat shartnomalarini, shuningdek ularga doir oʻzgartirish va qoʻshimchalarni “YAMMT” IDAKda kiritish imkoniyatlarini tahlil qilgan holda, Oʻzbekiston Respublikasi Prezidenti Administratsiyasiga taklif kiritsin. 5. Quyidagilar: Oʻzbekiston Respublikasi Prezidenti huzuridagi Ijtimoiy himoya milliy agentligining Davlat ijtimoiy sugʻurta jamgʻarmasi toʻgʻrisidagi nizom 1-ilovaga muvofiq; Oʻzbekiston Respublikasi Prezidenti huzuridagi Ijtimoiy himoya milliy agentligining Davlat ijtimoiy sugʻurta jamgʻarmasining Kuzatuv kengashi tarkibi 2-ilovaga muvofiq; Oʻzbekiston Respublikasi Prezidenti huzuridagi Ijtimoiy himoya milliy agentligining Davlat ijtimoiy sugʻurta jamgʻarmasining Ijro etuvchi direksiyasi tuzilmasi 3-ilovaga muvofiq; Davlat ijtimoiy sugʻurtasi doirasida vaqtincha mehnatga layoqatsizlik hamda homiladorlik va tugʻish nafaqalarini tayinlash hamda toʻlash tartibi toʻgʻrisidagi nizom 4-ilovaga muvofiq; Davlat ijtimoiy sugʻurtasi yangi tizimining mazmun-mohiyati va ahamiyatini yoritish boʻyicha media-reja 5-ilovaga muvofiq tasdiqlansin. 6. Agentlik uch oy muddatda Raqamli texnologiyalar vazirligi bilan birgalikda “Yagona milliy ijtimoiy himoya” axborot tizimi orqali sugʻurtalangan shaxslar tomonidan sugʻurta stajlari, toʻlangan sugʻurta badallari hisobidan xabardor boʻlish, nafaqa tayinlash rad etilganligi yoki uning miqdori notoʻgʻri hisoblanganligi va boshqa masalalar yuzasidan murojaat qilish imkoniyatini yaratsin. 7. Sogʻliqni saqlash vazirligi: a) 2026-yil 1-yanvarga qadar Soliq qoʻmitasi hamda Kambagʻallikni qisqartirish va bandlik vazirligi bilan birgalikda Yagona tibbiy axborot tizimini takomillashtirish choralarini koʻrsin. Bunda quyidagilar nazarda tutilsin: Yagona tibbiy axborot tizimini Soliq qoʻmitasining tegishli axborot tizimlari va “YAMMT” IDAK bilan toʻliq integratsiya qilish; mehnatga layoqatsizlik varaqasi rasmiylashtirish vaqtida sugʻurtalangan shaxsning ish joyi Yagona tibbiy axborot tizimida avtomatik ravishda aniqlash imkoniyatini yaratish; mehnatga layoqatsizlik varaqasini oʻtkazib yuborilgan kunlar uchun rasmiylashtirishning texnik imkoniyatlarini toʻliq cheklash, qonunchilikda belgilangan holatlar bundan mustasno; homiladorlik va tugʻish boʻyicha hamda yangi tugʻilgan bolani farzandlik olinishi yoki vasiy qilib belgilanishi boʻyicha mehnatga layoqatsizlik varaqalarini rasmiylashtirishda, mehnatga layoqatsizlik varaqalari “Yagona reyestr” ATga kelib tushganda, ularni rasmiylashtirish maqsadini aniqlash imkoniyatini yaratish; b) bir oy muddatda Iqtisodiyot va moliya vazirligi va Kambagʻallikni qisqartirish bilan birgalikda, oʻzlari qabul qilgan normativ-huquqiy hujjatlarni ushbu qarorga muvofiqlashtirsin. 8. Oʻzbekiston Respublikasi Hukumatining 6-ilovaga muvofiq ayrim qarorlariga oʻzgartirish va qoʻshimchalar kiritilsin. 9. Oʻzbekiston Respublikasi Hukumatining baʼzi qarorlari 7-ilovaga muvofiq oʻz kuchini yoʻqotgan deb hisoblansin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. Mazkur Nizom Oʻzbekiston Respublikasi Prezidenti huzuridagi Ijtimoiy himoya milliy agentligining Davlat ijtimoiy sugʻurta jamgʻarmasi (keyingi oʻrinlarda — Jamgʻarma) faoliyatini boshqarish, shuningdek, uning mablagʻlarini shakllantirish va ushbu mablagʻlardan foydalanish yoʻnalishlarini belgilaydi. 2. Jamgʻarma oʻz faoliyatida Oʻzbekiston Respublikasi Konstitutsiyasi va qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmonlari, qarorlari, farmoyishlari, Vazirlar Mahkamasining qarorlari, farmoyishlari hamda boshqa qonunchilik hujjatlari, Oʻzbekiston Respublikasi Prezidenti huzuridagi Ijtimoiy himoya milliy agentligi (keyingi oʻrinlarda — Agentlik) direktorining buyruqlari hamda ushbu Nizomga amal qiladi. 3. Jamgʻarma davlat muassasasi shaklidagi yuridik shaxs hisoblanadi, oʻzining mustaqil balansiga, shaxsiy gʻazna hisobvaraqlariga, Oʻzbekiston Respublikasi Davlat gerbi tasviri tushirilgan va oʻz nomi yozilgan muhrga ega boʻladi. 4. Jamgʻarmaning rasmiy nomi: a) davlat tilida: toʻliq nomi — Oʻzbekiston Respublikasi Prezidenti huzuridagi Ijtimoiy himoya milliy agentligining Davlat ijtimoiy sugʻurta jamgʻarmasi; qisqartirilgan nomi — Davlat ijtimoiy sugʻurta jamgʻarmasi; b) rus tilida: toʻliq nomi — Gosudarstvenniy fond sotsialnogo straxovaniya Natsionalnogo agentstva sotsialnoy zashiti pri Prezidente Respubliki Uzbekistan; qisqartirilgan nomi — Gosudarstvenniy fond sotsialnogo straxovaniya; v) ingliz tilida: toʻliq nomi — State Social Insurance Fund of the National Agency for Social Protection under the President of the Republic of Uzbekistan; qisqartirilgan nomi — State Social Insurance Fund. 5. Jamgʻarma Davlat maqsadli jamgʻarmasi hisoblanadi. 6. Jamgʻarmaning joylashgan joyi (pochta manzili) — Toshkent shahri, Amir Temur koʻchasi, 3-uy, pochta indeksi 100060. 7. Jamgʻarma oʻz faoliyatida Davlat ijtimoiy sugʻurta jamgʻarmasining Kuzatuv kengashi (keyingi oʻrinlarda — Kuzatuv kengashi) va Agentlikka hisobdordir. 8. Jamgʻarma mablagʻlari Oʻzbekiston Respublikasining konsolidatsiyalashgan budjeti tarkibiga kiradi va uning hisobi belgilangan tartibda Oʻzbekiston Respublikasi Davlat budjetining gʻazna ijrosi orqali yuritiladi. 9. Jamgʻarma mablagʻlari quyidagi manbalar hisobidan shakllantiriladi: Oʻzbekiston Respublikasining Davlat budjeti toʻgʻrisidagi Qonuni bilan miqdori belgilanadigan ish beruvchilar tomonidan toʻlanadigan ijtimoiy soliqning bir qismi; sugʻurta badali sifatida Oʻzbekiston Respublikasining Davlat budjeti toʻgʻrisidagi Qonuni bilan miqdori (stavkasi) belgilanadigan jismoniy shaxslardan olinadigan daromad soligʻining bir qismi; davlat ijtimoiy sugʻurtasi bilan ixtiyoriy tartibda qamrab olinadigan fuqarolar tomonidan amalga oshiriladigan sugʻurta badallari; Oʻzbekiston Respublikasi respublika budjetidan har yili ajratiladigan transfertlar; Jamgʻarmaning vaqtincha boʻsh turgan mablagʻlarini tijorat banklariga joylashtirishdan foiz shaklida olinadigan daromadlar; qonunchilik hujjatlarida taqiqlanmagan boshqa mablagʻlar. Jamgʻarma mablagʻlari soliq solinadigan obyekt hisoblanmaydi. 10. Ushbu Nizomning 9-bandi: ikkinchi va uchinchi xatboshilarida belgilangan manbalar qonunchilik hujjatlarida belgilangan taqsimotga muvofiq Iqtisodiyot va moliya vazirligi huzuridagi Gʻaznachilik xizmati qoʻmitasi tomonidan avtomatik ravishda Jamgʻarmaga yoʻnaltiriladi; toʻrtinchi xatboshisida nazarda tutilgan mablagʻlar fuqarolar tomonidan toʻgʻridan-toʻgʻri Jamgʻarmaga toʻlanadi. 11. Jamgʻarma Ijro etuvchi direksiyasi (keyingi oʻrinlarda — Direksiya) tomonidan boshqariladi. Direksiya Jamgʻarma mablagʻlarini tasarruf etuvchi hisoblanadi. 12. Kuzatuv kengashi: har yili Jamgʻarma mablagʻlaridan foydalanishning asosiy yoʻnalishlarini, Jamgʻarma daromadlari va xarajatlarining prognoz koʻrsatkichlarini koʻrib chiqadi va tasdiqlaydi; umumiy tasdiqlangan parametrlar doirasida, zarurat boʻlganda, Jamgʻarma daromadlari va xarajatlarining prognoz parametrlariga oʻzgartirishlar kiritadi; Jamgʻarma faoliyati haqidagi hisobotlarni davriy ravishda eshitib boradi va tasdiqlaydi; davlat ijtimoiy sugʻurtasi boʻyicha toʻlovlarni toʻlash boʻyicha moliyaviy agentni jalb qiladi; Jamgʻarma oldiga qoʻyilgan vazifalarni hal etish uchun manfaatdor vazirliklar, idoralar, boshqa tashkilotlarni jalb qilish, shuningdek yuridik va jismoniy shaxslarning, shu jumladan Oʻzbekiston Respublikasi norezidentlarining homiylik xayriyalarini jalb etishda Jamgʻarmaga koʻmaklashadi. Jamgʻarma Kuzatuv kengashi qonunchilik hujjatlariga muvofiq boshqa vazifalarni ham amalga oshiradi. 13. Kuzatuv kengashi majlislari zaruratga koʻra oʻtkaziladi. 14. Kuzatuv kengashi majlisini kengash raisi, u boʻlmagan taqdirda esa — kengash raisining oʻrinbosari boshqaradi. 15. Kuzatuv kengashi majlisi unda Kuzatuv kengashi aʼzolarining kamida uchdan ikki qismi ishtirok etgan taqdirda vakolatli hisoblanadi. Kuzatuv kengashining qarori kengash aʼzolarining oddiy koʻpchilik ovozi bilan qabul qilinadi va Kuzatuv kengashi raisi tomonidan imzolanadi. Ovozlar teng boʻlganda, Kuzatuv kengashi raisining ovozi hal qiluvchi ovoz hisoblanadi. 16. Kuzatuv kengashi qarorlari Kuzatuv kengashi majlisining bayonnomalari bilan rasmiylashtiriladi. Kengash majlisining bayonnomasi Kuzatuv kengashi raisi, u boʻlmagan taqdirda esa, kengash raisining oʻrinbosari tomonidan tasdiqlanadi. 17. Direksiya Kuzatuv kengashining ishchi organi hisoblanadi. 18. Agentlik: Jamgʻarmaga yuklangan vazifalarning bajarilishini muvofiqlashtiradi; Jamgʻarmaga yuklangan vazifalarning ijrosini tashkil qilish, tegishli loyihalarni ishlab chiqish hamda amaliyotga tatbiq etish va zarur tavsiyalar tayyorlanishini taʼminlash choralarini koʻradi; Jamgʻarma faoliyati, shu jumladan mablagʻlarning belgilangan yoʻnalishlar boʻyicha maqsadli yoʻnaltirilishi, davlat ijtimoiy sugʻurtasi sohasiga doir qarorlarning oʻz vaqtida qabul qilinishi yuzasidan monitoringni amalga oshiradi. Jamgʻarma Ijrochi direktori va uning oʻrinbosarini lavozimga tayinlaydi hamda lavozimdan ozod etadi. 19. Direksiya: Oʻzbekiston Respublikasining navbatdagi yil uchun Oʻzbekiston Respublikasi Davlat budjeti asosiy parametrlari bilan bogʻliq holda, Jamgʻarma mablagʻlaridan foydalanishning asosiy yoʻnalishlari boʻyicha Jamgʻarma daromadlari va xarajatlarining har yilgi prognoz koʻrsatkichlarini shakllantiradi hamda koʻrib chiqish va tasdiqlash uchun Kuzatuv kengashiga kiritadi; Jamgʻarma mablagʻlarini shakllantirish manbalarini kengaytirish va xarajatlar samaradorligini oshirishga doir takliflarni ishlab chiqadi va koʻrib chiqish uchun Kuzatuv kengashi hamda Agentlikka kiritadi; Jamgʻarma oldiga qoʻyilgan vazifalarning oʻz vaqtida va samarali bajarilishi uchun zarur qoʻshimcha mablagʻlarni jalb etish boʻyicha amaliy choralar koʻradi; Jamgʻarma daromadlari va xarajatlari smetasining ijrosi yuzasidan hisobotni Kuzatuv kengashi hamda Agentlikka taqdim etadi; Jamgʻarma mablagʻlaridan foydalanilishi yuzasidan belgilangan tartibda monitoring yuritilishini taʼminlaydi hamda monitoring natijasida aniqlangan holatlarni tahlil qiladi va tegishli qaror qabul qilish uchun Kuzatuv kengashi yoki Agentlikka taklif kiritadi; jismoniy shaxslar va yuridik shaxslarning murojaatlarini qonun hujjatlarida belgilangan muddatlarda koʻrib chiqadi, jismoniy shaxslarni va yuridik shaxslarning vakillarini qabul qiladi; Direksiya shtatlar jadvali va xarajatlar smetasini, zarur hollarda ularga kiritiladigan tegishli oʻzgartirishlarni tasdiqlaydi; qonunchilik hujjatlariga muvofiq boshqa vazifalarni amalga oshiradi. 20. Direksiya quyidagi huquqlarga ega: sugʻurta hodisasi yuzaga kelganda, zaruratga qarab, sugʻurta hodisasi yuzaga kelganligini tekshirish; sugʻurta badallarini hisobga olish va toʻlash boʻyicha hujjatlarni (elektron maʼlumotlarni), shuningdek, davlat ijtimoiy sugʻurtasi boʻyicha toʻlovlarni amalga oshirish bilan bogʻliq hujjatlarni tekshirish; sugʻurtalangan shaxsni identifikatsiya qilish, sugʻurta stajini va sugʻurta badalining miqdorini aniqlash, sugʻurta hodisasi yuzaga kelganligini tasdiqlash uchun zarur boʻlgan sugʻurtalangan shaxs toʻgʻrisidagi maʼlumotlarni bepul olish; “Davlat ijtimoiy sugʻurtasi toʻgʻrisida”gi Qonunga muvofiq davlat ijtimoiy sugʻurtasi boʻyicha toʻlovlarni toʻxtatib turish, qayta tiklash va tugatish; oʻz huquqlarini himoya qilish va yetkazilgan zararning oʻrnini qoplash toʻgʻrisidagi daʼvolar, shu jumladan sugʻurtalangan shaxs tomonidan taqdim etilgan ishonchsiz yoki soxta hujjatlar (maʼlumotlar) asosida davlat ijtimoiy sugʻurtasi boʻyicha toʻlovlar tayinlanganligi munosabati bilan qilingan xarajatlarning oʻrnini qoplash haqidagi daʼvolar bilan sudga murojaat qilish; nafaqalarni oʻz vaqtida hamda toʻliq yetkazib berilishi monitoringini yuritadi; Direksiya qonunchilik hujjatlariga muvofiq boshqa huquqlarga ham ega boʻlishi mumkin. 21. Quyidagilar Direksiyaning majburiyatlari hisoblanadi: davlat ijtimoiy sugʻurtasi boʻyicha toʻlovlar uchun sugʻurta badallarini jamgʻarib borish; faoliyati toʻgʻrisidagi axborotni oʻzining rasmiy veb-saytida joylashtirish; davlat ijtimoiy sugʻurtasi boʻyicha toʻlovlarning oʻz vaqtida tayinlanishini va belgilangan miqdorlarda toʻlanishini taʼminlash; sugʻurta badallari va toʻlovlarining elektron hisobini yuritish; sugʻurta badallarini toʻlagan shaxslarning davlat ijtimoiy sugʻurtasini axborot dasturlari yordamida avtomatlashtirilgan tartibda amalga oshirish; sugʻurta qildiruvchilarni roʻyxatdan oʻtkazish va hisobdan chiqarish; sugʻurta qildiruvchilar va sugʻurtalangan shaxslarning, Jamgʻarma tushumlari va xarajatlarining yagona hisobini yuritish, shuningdek, sugʻurtalangan shaxslarning personallashtirilgan hisobi uchun taqdim etilgan maʼlumotlarning toʻgʻriligini boshqa davlat organlari bilan elektron axborot almashinuvi orqali tekshirish; sugʻurta qildiruvchilar va sugʻurtalangan shaxslar uchun davlat ijtimoiy sugʻurtasi boʻyicha tushuntirish ishlarini olib borish, shu jumladan sugʻurta badallarining va davlat ijtimoiy sugʻurtasi boʻyicha amalga oshirilgan toʻlovlarning hisobi yuzasidan shaxsga doir maʼlumotlarni, mazkur toʻlovlar boʻyicha murojaat qilish va ularni tayinlash tartibi toʻgʻrisidagi maʼlumotlarni taqdim etish. 22. Ijrochi direktor Direksiyaning rahbari hisoblanadi. Ijrochi direktor: Jamgʻarma joriy faoliyatini operativ boshqaradi; Jamgʻarmaga yuklangan vazifalar va funksiyalarga muvofiq Jamgʻarma faoliyatini tashkil etadi; Jamgʻarma nomidan vaqtincha boʻsh turgan mablagʻlarni tijorat banklari depozitlariga joylashtiradi, moliyaviy, xoʻjalik hamda boshqa shartnomalarni imzolaydi; bajarilgan ishlar hamda kelgusi chorak uchun ish rejalari toʻgʻrisida har chorakda Kuzatuv kengashi yoki Agentlikka hisob beradi; Jamgʻarma xodimlarini ishga qabul qilish, ragʻbatlantirish, ularga nisbatan intizomiy jazo choralarini qoʻllash hamda ularni ishdan boʻshatish haqida buyruqlar chiqaradi. Bunda Ijrochi direktor oʻrinbosari va Jamgʻarmaning mustaqil boʻlinmalari rahbarlari Agentlik bilan kelishilgan holda ishga qabul qilinadi; Jamgʻarma faoliyati bilan bogʻliq boʻlgan boshqa buyruqlar qabul qiladi; Jamgʻarma nomidan sudlarga ariza (daʼvo, shikoyat) bilan murojaat qiladi; ichki mehnat tartibi qoidalari, tarkibiy boʻlinmalar nizomlari, lavozim yoʻriqnomalarini va boshqa ichki hujjatlarni tasdiqlaydi; qonunchilik hujjatlariga muvofiq boshqa vazifalarni amalga oshiradi. 23. Xorijiy valyutadagi mablagʻlar Jamgʻarmaning chet el valyutasidagi shaxsiy gʻazna hisobvaraqlariga tushadi. Jamgʻarmaning chet el valyutasidagi shaxsiy gʻazna hisobvaraqlariga tushgan xorijiy valyutadagi mablagʻlar, zaruratga koʻra qonunchilik hujjatlarida belgilangan tartibda sotilib, Jamgʻarmaning asosiy hisobvaragʻiga oʻtkaziladi va ushbu Nizomga muvofiq foydalaniladi (bundan mazkur Nizomda koʻzda tutilgan holatlar va alohida xarajatlar mustasno). Jamgʻarmaning chet el valyutasidagi shaxsiy gʻazna hisobvaraqlaridagi mablagʻlar import shartnomalari, xorijiy maslahatchilarni jalb etish va chet elda oʻtkaziladigan tadbirlarni tashkil qilish bilan bogʻliq hamda boshqa zarur xarajatlar uchun ishlatilishi mumkin. 24. Direksiya xodimlari shtat birliklari Agentlikning markaziy apparati va uning tizimidagi tashkilotlarning boshqaruv shtat birliklari doirasida ajratiladi, shuningdek, Direksiya xodimlari mehnatiga haq toʻlash razryadlari Agentlik markaziy apparatining xodimlari uchun belgilangan razryadlardan bir pogʻona past miqdorda qoʻllanadi. Direksiya xodimlari mehnatiga haq toʻlash va ragʻbatlantirishning boshqa shartlari boʻyicha Agentlik markaziy apparati xodimlari uchun belgilangan shartlar tatbiq etiladi. 25. Ushbu Nizomning 19-bandi talablarini inobatga olgan holda Direksiya xodimlari mehnatiga haq toʻlash shartlari boʻyicha quyidagilarga tenglashtiriladi: Ijrochi direktor Agentlikning boshqarma boshligʻiga; Ijrochi direktorning oʻrinbosari Agentlikning boshqarma boshligʻi oʻrinbosariga; Direksiyaning boʻlim boshligʻi Agentlikning boʻlim boshligʻiga; Direksiyaning mutaxassislari Agentlikning tegishli mutaxassislariga; Direksiyaning texnik va xizmat koʻrsatuvchi xodimlari Agentlikning texnik va xizmat koʻrsatuvchi xodimlariga. 26. Jamgʻarma xodimlarini qoʻshimcha ragʻbatlantirish va mukofotlash, moddiy-texnika bazasini mustahkamlash uchun Agentlikning budjetdan tashqari jamgʻarmasi va Ijtimoiy himoya davlat jamgʻarmasi mablagʻlari hisobidan mablagʻ ajratilishi mumkin. 27. Direksiyani saqlash bilan bogʻliq xarajatlar Oʻzbekiston Respublikasi respublika budjeti mablagʻlari, Agentlik tomonidan ajratiladigan mablagʻlar va qonunchilikda taqiqlanmagan boshqa manbalar hisobidan moliyalashtiriladi. 28. Xizmat vazifalarini bajarishda foydalanish uchun Jamgʻarmaga 1 ta avtotransport vositasini saqlash uchun limit ajratiladi. 29. Jamgʻarma tomonidan amalga oshirilgan ishlar toʻgʻrisidagi maʼlumotlarning shaffofligini taʼminlash maqsadida Jamgʻarma xarajatlari hamda bajarilgan ishlar haqidagi hisobotlar har chorakda Agentlikning rasmiy veb-saytida joylashtirib boriladi. 30. Jamgʻarma mablagʻlaridan quyidagi maqsadlar uchun foydalaniladi: davlat ijtimoiy sugʻurtasi boʻyicha homiladorlik va tugʻish nafaqasini toʻlash; davlat ijtimoiy sugʻurtasi boʻyicha vaqtincha mehnatga layoqatsizlik nafaqasini toʻlash; davlat ijtimoiy sugʻurtasi boʻyicha ishdan boʻshatish nafaqasini toʻlash. 31. Jamgʻarmaning yil yakuni boʻyicha mablagʻlari qoldigʻi olib qoʻyilmaydi va keyingi moliya yili uchun daromadlar va xarajatlar smetasini tuzishda inobatga olinadi. 32. Direksiya Jamgʻarma mablagʻlaridan maqsadli va samarali foydalanilishi uchun javob beradi. 33. Jamgʻarma mablagʻlaridan foydalanish yuzasidan nazorat Agentlik tomonidan amalga oshiriladi. 34. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 35. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 36. Jamgʻarma qonunchilikda belgilangan tartibda qayta tashkil etiladi va tugatiladi. 1. Ushbu Nizom Oʻzbekiston Respublikasining “Davlat ijtimoiy sugʻurtasi toʻgʻrisida”gi Qonuni (keyingi oʻrinlarda — Qonun)ga muvofiq davlat ijtimoiy sugʻurtasi doirasida sugʻurta badallari va stajlari hisobini yuritish, sugʻurtalangan shaxslarga vaqtincha mehnatga layoqatsizlik hamda homiladorlik va tugʻish nafaqalarini tayinlash va toʻlash tartibini belgilaydi. 2. Ushbu Nizomda quyidagi asosiy tushunchalar qoʻllaniladi: Davlat ijtimoiy sugʻurta jamgʻarmasi (keyingi oʻrinlarda — Jamgʻarma) — sugʻurta badallarini jamgʻarish, sugʻurtalangan shaxslarga davlat ijtimoiy sugʻurtasi boʻyicha toʻlovlarni amalga oshirish uchun moʻljallangan Oʻzbekiston Respublikasi Prezidenti huzuridagi Ijtimoiy himoya milliy agentligi huzuridagi (keyingi oʻrinlarda — Agentlik) davlat maqsadli jamgʻarmasi; davlat ijtimoiy sugʻurtasi boʻyicha toʻlovlar — sugʻurta hodisasi yuzaga kelganda sugʻurtalangan shaxsga Jamgʻarma mablagʻlari hisobidan amalga oshiriladigan nafaqalar tarzidagi davlat ijtimoiy sugʻurtasi boʻyicha toʻlovlar; “Ijtimoiy sugʻurta” axborot moduli — idoralararo elektron hamkorlik asosida sugʻurtalangan shaxslarga davlat ijtimoiy sugʻurtasi boʻyicha toʻlovlarni tayinlash, toʻlash, maʼlumotlarni saqlash va ularga ishlov berishni nazarda tutuvchi “Ijtimoiy himoya yagona reyestri” axborot tizimining alohida moduli; mehnatga layoqatsizlik varaqasi — sugʻurtalangan shaxsni ishdan ozod qilish, shuningdek, vaqtincha mehnatga layoqatsizlik yoki homiladorlik va tugʻish boʻyicha nafaqalarni sugʻurtalangan shaxsga tayinlash uchun asos boʻladigan hujjat; moliyaviy agent — davlat ijtimoiy sugʻurtasi boʻyicha toʻlovlarni sugʻurtalangan shaxslarga toʻlab berishga masʼul boʻlgan tijorat banki; sugʻurta badali — sugʻurtalangan shaxs uchun Jamgʻarmaga oʻtkaziladigan ajratma yoki toʻlov; sugʻurtalangan shaxs — sugʻurta hodisalaridan davlat ijtimoiy sugʻurtasi orqali himoyalangan jismoniy shaxs; sugʻurta hodisasi — sugʻurtalangan shaxsga davlat ijtimoiy sugʻurtasi boʻyicha toʻlovlarni amalga oshirish majburiyatining yuzaga kelishi; sugʻurta qildiruvchi — sugʻurta hodisalari yuzaga kelganda sugʻurtalangan shaxsning himoya qilinishini taʼminlash maqsadida ijtimoiy soliq va (yoki) sugʻurta badallari toʻlaydigan shaxs; sugʻurta staji — sugʻurtalangan shaxs uchun sugʻurta badallarini toʻlovi amalga oshirilgan davr; toʻlov roʻyxat (vedomost)lari — davlat ijtimoiy sugʻurtasi boʻyicha toʻlovlar toʻlanishi belgilangan sugʻurtalangan shaxsning familiyasi, ismi va otasining ismi, pasport maʼlumotlari, bank kartasi (ijtimoiy karta) orqali toʻlanganda tegishli tijorat banki hamda bank kartasi (ijtimoiy karta) rekvizitlari va toʻlanishi lozim boʻlgan nafaqa summasiga doir maʼlumotlar aks ettirilgan va moliyaviy agentga elektron koʻrinishda taqdim etiladigan hujjat; homiladorlik va tugʻish nafaqasi — sugʻurtalangan shaxsga tugʻruqqacha yetmish kalendar kun hamda tugʻruqdan keyin ellik olti kalendar kun (tugʻish qiyin kechgan yoxud ikki yoki undan ortiq bola tugʻilgan taqdirda, yetmish kalendar kun) davomida taʼtil davrida mehnat majburiyatlarini bajara olmaganligi uchun toʻlanadigan kafolatli toʻlov. 3. Davlat ijtimoiy sugʻurtasi boʻyicha munosabatlar davlat ijtimoiy sugʻurtasi bilan majburiy asosda qamrab olinadigan fuqarolarga daromad hisoblangan paytdan, davlat ijtimoiy sugʻurtasi bilan ixtiyoriy asosda qamrab olinadigan fuqarolarga sugʻurta badallari toʻlangan paytdan boshlab yuzaga keladi. 4. Ushbu Nizomga muvofiq sugʻurta hodisalari yuzaga kelgan taqdirda sugʻurtalangan shaxslarga quyidagi davlat ijtimoiy sugʻurtasi boʻyicha toʻlovlar toʻlanadi: 2026-yil 1-yanvardan boshlab yuzaga kelgan sugʻurta hodisasiga nisbatan homiladorlik va tugʻish nafaqasi; 2026-yil 1-iyuldan boshlab yuzaga kelgan sugʻurta hodisasiga nisbatan vaqtincha mehnatga layoqatsizlik nafaqasi. Ushbu bandga muvofiq sugʻurta hodisasi yuzaga kelgan sana sifatida mehnatga layoqatsizlik varaqasida koʻrsatilgan sugʻurtalangan shaxsning ishdan ozod etiladigan davr boshlanadigan kun inobatga olinadi. 5. Ushbu Nizomning 4-bandida nazarda tutilgan davlat ijtimoiy sugʻurtasi boʻyicha toʻlovlarni tayinlash uchun mehnatga layoqatsizlik varaqasi asos hisoblanadi. 6. Sugʻurta hodisasi yuzaga kelganda sugʻurtalangan shaxslarga davlat ijtimoiy sugʻurtasi boʻyicha toʻlovlarni tayinlash va toʻlash ushbu Nizomga 1-ilovaga muvofiq sxema asosida amalga oshiriladi. 7. Sugʻurtalangan shaxslarga sugʻurta hodisasi yuzaga kelganda, davlat ijtimoiy sugʻurtasi boʻyicha toʻlovlar quyidagi shartlarga asosan tayinlanadi: a) davlat ijtimoiy sugʻurtasi boʻyicha toʻlovlarni olish huquqi quyidagi davrlardan birida yuzaga kelganda, bundan ushbu bandning sakkizinchi xatboshisi mustasno: sugʻurtalangan shaxslar ish beruvchi bilan yakka tartibdagi mehnatga oid munosabatlarda boʻlgan davrda, sinov muddati va ishdan boʻshatilgan kunni ham qoʻshgan holda, bundan ushbu Nizomning 23-bandida belgilangan holatlar mustasno; yuridik yoki jismoniy shaxslar bilan tuzilgan fuqarolik-huquqiy xususiyatga ega shartnomalar asosida xizmat koʻrsatayotgan (ishlarni bajarayotgan) davrda; qonunchilikda belgilangan tartibda boshqa rasmiy faoliyat bilan band boʻlgan davrda; b) homiladorlik va tugʻish nafaqasini olish uchun kamida oʻn oy, vaqtincha mehnatga layoqatsizlik nafaqasini olish uchun kamida olti oy sugʻurta staji mavjud boʻlsa. v) homiladorlik va tugʻish nafaqasini olish uchun sugʻurta hodisasi yuzaga kelgan oydan oldingi oxirgi olti oy davomida uzluksiz sugʻurta staji mavjud boʻlsa, ushbu Nizomning 28-bandida belgilangan holatlar bundan mustasno. Qonunga muvofiq sugʻurta badali eri (xotini) tomonidan toʻlangan ishlamaydigan fuqarolar va yuridik shaxslarning muassislari (ishtirokchilari) sifatida daromadlar oladigan fuqarolar uchun davlat ijtimoiy sugʻurtasi boʻyicha toʻlovlar 2026-yil 1-yanvardan boshlab hisoblanadigan ushbu bandning “b” va “v” kichik bandlarida koʻrsatilgan sugʻurta staji asosida tayinlanadi. Bunda ushbu fuqarolar er-xotin yoki yuridik shaxslarning muassislari (ishtirokchilari) boʻlmagan davrlarda sugʻurta badallari toʻlanganda, ushbu davrlar sugʻurta staji sifatida hisobga olinmaydi. 8. Ushbu Nizom 4-bandida nazarda tutilgan davlat ijtimoiy sugʻurtasi boʻyicha toʻlovlar “Ijtimoiy sugʻurta” axborot modulida sugʻurtalangan shaxslarning murojaati talab etilmagan holda (proaktiv shaklda) “Raqamli hukumat” tizimining idoralararo integratsiyalashuv platformasi orqali tegishli vazirlik va idoralarning axborot tizimlaridan olingan maʼlumotlarga asosan tayinlanadi. 9. Mehnatga layoqatsizlik varaqasi hududiy ambulator-poliklinika yoki tugʻuruqxona muassasasi, shuningdek, mehnatga layoqatsizlik varaqasi berishga vakolatli boshqa tibbiy muassasalar tomonidan Sogʻliqni saqlash vazirligining Yagona tibbiy axborot tizimida (keyingi oʻrinlarda — “Yagona tibbiy” AT) elektron shaklda rasmiylashtiriladi. 10. “Yagona tibbiy” AT tomonidan mehnatga layoqatsizlik varaqasi avtomatik ravishda “Ijtimoiy sugʻurta” axborot moduliga yuboriladi hamda ushbu axborot modulida u ochilgandan boshlab yopilguniga qadar boʻlgan jarayonlar aks ettiriladi. “Ijtimoiy sugʻurta” axborot modulida mehnatga layoqatsizlik varaqasi yopilgandan soʻng ushbu Nizomning 4-bandida belgilangan tegishli davlat ijtimoiy sugʻurtasi boʻyicha toʻlov tayinlab boriladi, bundan ushbu Nizomning 34-bandi beshinchi xatboshisi mustasno. 11. Vaqtincha mehnatga layoqatsizlik nafaqasi quyidagi holatlar boʻyicha sugʻurta hodisasi yuzaga kelganda toʻlanadi: a) ushbu Nizomning 7-bandi “a” va “b” kichik bandlari talablariga muvofiq keladigan sugʻurtalangan shaxslarda quyidagi holatlar yuzaga kelganligi natijasida mehnat majburiyatlarini bajara olmaganligi uchun: vaqtincha mehnat layoqatini yoʻqotish bilan bogʻliq kasallik vaqtida (shikastlanishda); sanatoriy va sogʻlomlashtirish muassasalarida davolanganda; kasallangan oila aʼzosini parvarishlash zarur boʻlganda; karantinda; sil kasalligi tufayli vaqtincha boshqa ishga oʻtkazilganda; mehnat layoqatini tiklash yoki yasama aʼzo (protez) qoʻydirish uchun reabilitatsiya muassasalariga yotqizilganda; b) ushbu Nizomning 7-bandi sakkizinchi xatboshisi talablariga muvofiq keladigan sugʻurtalangan shaxslar uchun: sanatoriy va sogʻlomlashtirish muassasalarida davolanganda; yasama aʼzo (protez) qoʻydirish uchun reabilitatsiya muassasalariga yotqizilganda. 12. “Ijtimoiy sugʻurta” axborot modulida: sugʻurtalangan shaxslarning davlat ijtimoiy sugʻurtasi bilan majburiy asosda sugʻurtalangan davridagi mehnatga haq toʻlash tarzidagi daromadlari va sugʻurta badallari toʻlovi toʻgʻrisidagi maʼlumotlar — Soliq qoʻmitasining axborot tizimlari orqali; ixtiyoriy davlat ijtimoiy sugʻurtasi bilan sugʻurtalangan shaxslarning toʻlangan sugʻurta badallari toʻgʻrisidagi maʼlumotlar — “Ijtimoiy sugʻurta” axborot modulining sugʻurta badallari reyestri orqali hamda ularning faoliyati turi (oʻz oʻzini band qilish, yakka tartibdagi tadbirkor va boshqalar) toʻgʻrisidagi maʼlumotlar — Soliq qoʻmitasining axborot tizimlari orqali; sugʻurtalangan shaxslarning mehnat staji, bandligi va taʼtillari, shuningdek, fuqarolik-huquqiy tusdagi shartnomalar toʻgʻrisidagi maʼlumotlar — “Yagona milliy mehnat tizimi” idoralararo dasturiy-apparat kompleksi (keyingi oʻrinlarda — “YAMMT” IDAK) orqali; sugʻurtalangan shaxsning jamgʻarib boriladigan pensiya tizimiga toʻlangan majburiy badallari toʻgʻrisidagi maʼlumotlar — AT “Xalq banki”ning tegishli axborot tizimi orqali avtomatik ravishda tekshiriladi. 13. “Ijtimoiy sugʻurta” axborot moduli orqali sugʻurtalangan shaxslarning ushbu Nizomning 7-bandida belgilangan shartlarga muvofiqligi aniqlangan taqdirda, avtomatik ravishda tegishli davlat ijtimoiy sugʻurtasi boʻyicha toʻlov tayinlanadi. Sugʻurtalangan shaxslarga tayinlangan davlat ijtimoiy sugʻurtasi boʻyicha toʻlovlarning miqdorini hisoblash ushbu Nizomning 3-bobida belgilangan tartibda tegishli toʻlovni tayinlash bilan bir vaqtda “Ijtimoiy sugʻurta” axborot modulida amalga oshiriladi. 14. Quyidagi hollarda “Ijtimoiy sugʻurta” axborot modulida sugʻurtalangan shaxslarga davlat ijtimoiy sugʻurtasi boʻyicha toʻlovlarni tayinlash avtomatik ravishda rad etiladi: sugʻurtalangan shaxsning ushbu Nizomning 7-bandida belgilangan shartlarga muvofiq kelmasligi; mehnatga layoqatsizlik varaqasi yangi tugʻilgan bolani farzandlikka olgan yoki unga vasiy qilib belgilangan xodimga, ushbu maqsadlarda rasmiylashtirilganda; ushbu Nizomning 20-bandiga asosan mehnatga layoqatsizlik davrining nafaqa toʻlanadigan umumiy davomiyligidan oshganda. 15. “Ijtimoiy sugʻurta” axborot moduli orqali sugʻurtalangan shaxsga davlat ijtimoiy sugʻurtasi boʻyicha toʻlovlar tayinlanganligi, uning miqdori, toʻlov shakli va muddati boʻyicha yoki tegishli toʻlovni tayinlash rad etilganligi va uning sabablari toʻgʻrisidagi maʼlumotlar uning “Yagona tibbiy” ATda qayd etilgan mobil telefon raqamiga SMS-xabarnoma shaklida yoki Yagona davlat interaktiv xizmatlari portalidagi shaxsiy kabinetiga hamda uning ish beruvchisining (agar mavjud boʻlsa) Soliq qoʻmitasining axborot tizimidagi va “YAMMT” IDAKdagi shaxsiy kabinetlariga avtomatik tarzda xabarnoma yuboriladi. 16. Sugʻurtalangan shaxslarga sugʻurta hodisasi yuzaga kelganda, ularga tayinlanadigan davlat ijtimoiy sugʻurtasi boʻyicha toʻlovlar miqdori quyidagi tartibda hisoblanadi: OʻOIH — hisoblangan oʻrtacha oylik ish haqi; 25,3 — ish kunlarining oʻrtacha oylik soni; SK — sugʻurta stajiga mutanosib ravishda oʻrtacha oylik ish haqiga nisbatan qoʻllaniladigan staj koeffitsiyenti; KS — mehnatga layoqatsizlik varaqasida koʻrsatilgan davr ichidagi Jamgʻarma hisobidan qoplab beriladigan kunlar soni. 17. Mehnatga layoqatsizlik varaqasida koʻrsatilgan davr ichida yakshanba kuni hamda Mehnat kodeksining 208-moddasiga muvofiq ishlanmaydigan bayram kunlari mavjud boʻlgan taqdirda, ushbu kunlar davlat ijtimoiy sugʻurtasi boʻyicha toʻlovlar miqdorini hisoblashda inobatga olinmaydi. 18. Vaqtincha mehnatga layoqatsizlik nafaqasi miqdorini hisoblashda sugʻurtalangan shaxsning sugʻurta stajiga mutanosib ravishda oʻrtacha oylik ish haqiga quyidagi staj koeffitsiyenti qoʻllaniladi: olti oydan toʻqson olti oygacha (toʻqson oltinchi oy ham kiradi) sugʻurta stajiga ega boʻlganda — 60 foiz; toʻqson yetti va undan ortiq oy sugʻurta stajiga ega boʻlganda — 80 foiz. 19. Vaqtincha mehnatga layoqatsizlik nafaqasi miqdori: I va II guruh nogironligi boʻlgan yoki qaramogʻida 18 yoshga toʻlmagan 4 yoki undan ortiq farzandlari boʻlgan yoxud farzandlaridan kamida birida nogironlik boʻlgan sugʻurtalangan shaxslarga staj koeffitsiyenti 20 foiz bandga oshirilgan holda hisoblanadi; kalendar yil davomida rasmiylashtirilgan mehnatga layoqatsizlik varaqalaridagi (bundan homiladorlik va tugʻishga oid davr mustasno) 77 kalendar kundan oshgan davr uchun vaqtincha mehnatga layoqatsizlik nafaqasi miqdori tegishli staj koeffitsiyentini 10 foiz bandga kamaytirilgan holda hisoblanadi. 20. Vaqtincha mehnatga layoqatsizlik nafaqasi boʻyicha toʻlovlar mehnatga layoqatsizlik varaqasida koʻrsatilgan barcha davr uchun, biroq bir kalendar yil davomida 182 kalendar kundan oshmagan qismi uchun amalga oshiriladi, bundan ushbu Nizomning 21-bandida belgilangan hollar mustasno. Bunda vaqtincha mehnatga layoqatsizlik nafaqasining tegishli kalendar yildagi mehnatga layoqatsizlik davrining beshinchi kunigacha boʻlgan qismi davlat ijtimoiy sugʻurtasi bilan sugʻurtalangan shaxsning ish beruvchisi tomonidan (agar ish beruvchisi mavjud boʻlmasa sugʻurtalangan shaxsning oʻz hisobidan), oltinchi kundan boshlab esa Jamgʻarma tomonidan toʻlab beriladi. 21. Mehnatga layoqatsizlik varaqasi sugʻurtalangan shaxs (ota-ona, ularning oʻrnini bosuvchi shaxs, vasiy yoki homiy)ga kasallangan bolasini parvarishlash uchun ochilgan hollarda ushbu Nizomning 20-bandining birinchi xatboshisida belgilangan vaqtincha mehnatga layoqatsizlik nafaqasi toʻlanadigan vaqtincha mehnatga layoqatsizlik davri quyidagicha uzaytiriladi: 14 yoshgacha boʻlgan farzandi uchun — qoʻshimcha 20 kalendar kun; 16 yoshgacha nogironligi boʻlgan farzandi uchun — qoʻshimcha 40 kalendar kun. 22. Vaqtincha mehnatga layoqatsizlik nafaqasining ish beruvchi tomonidan toʻlanadigan qismi oʻrindoshlik asosidagi (shu jumladan, ichki oʻrindoshlik asosidagi) ish joyi boʻyicha ham toʻlanadi. 23. Vaqtincha mehnatga layoqatsizlik quyidagi davrlarga toʻgʻri kelganda vaqtincha mehnatga layoqatsizlik nafaqasi toʻlanmaydi: ish haqi saqlanmagan taʼtil; ish haqi qisman saqlanadigan taʼtil; bolani parvarishlash boʻyicha taʼtil; harbiy oʻquv yoki tekshiruv yigʻini; ishlab chiqarishdan ajralmagan holda oʻquv yurtlarida tahsil olish munosabati bilan berilgan oʻquv taʼtili vaqtida; Ushbu davrlardan boshlanib davom etayotgan vaqtincha mehnatga layoqatsizlik davri boʻyicha vaqtincha mehnatga layoqatsizlik nafaqasi sugʻurtalangan shaxs ishga chiqishi (lavozimga tiklanishi) lozim boʻlgan kundan boshlab beriladi. 24. Homiladorlik va tugʻish boʻyicha nafaqa miqdorini hisoblashda sugʻurtalangan shaxsning sugʻurta stajiga mutanosib ravishda oʻrtacha oylik ish haqiga quyidagi staj koeffitsiyenti qoʻllaniladi: oʻn oydan yigirma toʻrt oygacha (yigirma toʻrtinchi oy ham kiradi) sugʻurta stajiga ega boʻlganda — 75 foiz; yigirma besh oydan oltmish oygacha (oltmishinchi oy ham kiradi) sugʻurta stajiga ega boʻlganda — 85 foiz; oltmish bir va undan ortiq oy sugʻurta stajiga ega boʻlganda — 100 foiz. 25. Homiladorlik va tugʻish boʻyicha nafaqa mehnatga layoqatsizlik varaqasida koʻrsatilgan barcha davr uchun, biroq ushbu Nizomning 17-bandi talablarini inobatga olgan holda hisoblanadi va toʻlanadi. Bunda: davlat ijtimoiy sugʻurtasi bilan ixtiyoriy asosda sugʻurtalangan shaxslarga homiladorlik va tugʻish nafaqasi mazkur nafaqa tayinlanadigan sanada qonunchilik hujjatlariga muvofiq amalda boʻlgan mehnatga haq toʻlashning eng kam miqdori (keyingi oʻrinlarda — MHTEKM)ning besh baravaridan ortiq boʻlmagan miqdorda tayinlanadi va toʻlanadi; homiladorlik va tugʻish boʻyicha mehnatga layoqatsizlik varaqasida koʻrsatilgan davr tugaguncha ona va (yoki) bola vafot etgan holda toʻlangan homiladorlik va tugʻish boʻyicha nafaqa qaytarib olinmaydi. 26. Sugʻurta hodisasi yuzaga kelgan taqdirda sugʻurtalangan shaxslarga tayinlanadigan tegishli davlat ijtimoiy sugʻurtasi boʻyicha toʻlov miqdori sugʻurtalangan shaxslarning oʻrtacha oylik ish haqidan kelib chiqqan holda hisoblanadi. Bunda sugʻurtalangan shaxsning oʻrtacha oylik ish haqi miqdori quyidagi tartibda aniqlanadi: sugʻurtalangan shaxsga nafaqa tayinlanadigan oydan oldingi sugʻurta staji sifatida inobatga olinadigan oʻn ikki oylik davrdagi ish haqi miqdorini oʻn ikkiga boʻlish orqali; sugʻurtalangan shaxsning sugʻurta staji oʻn ikki oydan kam boʻlsa, sugʻurta staji sifatida inobatga olinadigan oylardagi ish haqi miqdorini mavjud sugʻurta staji oylari soniga boʻlish orqali. Davlat ijtimoiy sugʻurtasi bilan majburiy asosda sugʻurtalangan shaxsning oʻrtacha oylik ish haqining nafaqa tayinlanadigan sanada qonunchilik hujjatlariga muvofiq amalda boʻlgan MHTEKMning oʻn baravari miqdoridan ortiq boʻlmagan qismi inobatga olinadi. Jamoa kelishuvlarida, shuningdek jamoa shartnomasida, ichki hujjatlarda sugʻurtalangan shaxs uchun mazkur bandda belgilanganidan boshqa qoʻshimcha toʻlovlar nazarda tutilishi mumkin. 27. Sugʻurtalangan shaxslarning oʻrtacha oylik ish haqi miqdorini aniqlash: a) davlat ijtimoiy sugʻurtasi bilan majburiy asosda sugʻurtalangan shaxslar uchun soliq toʻgʻrisidagi qonunchilikka muvofiq soliqqa tortiladigan va sugʻurta badali sifatida ajratmalar ajratiladigan mehnatga haq toʻlash tarzidagi barcha daromadlarini inobatga olgan holda; b) davlat ijtimoiy sugʻurtasi bilan ixtiyoriy asosda sugʻurtalangan shaxslar uchun ixtiyoriy tarzda har oyda toʻlangan sugʻurta badallarini oylik ish haqiga aylantirgan holda hisoblanadi. Bunda ushbu kichik bandga muvofiq bir oylik ish haqi miqdori 2026-yil 1-yanvardan boshlab har oy toʻlangan sugʻurta badali summasini, uni toʻlash davrida amalda boʻlgan sugʻurta badali stavkasiga boʻlish hamda olingan natijani 100 foizga koʻpaytirish yoʻli bilan aniqlanadi. Misol: sugʻurtalangan shaxs oʻzini oʻzi band qilgan shaxs sifatida ixtiyoriy ravishda 2026-yil yanvar uchun Jamgʻarmaga bir yuz ellik ming soʻm miqdorda sugʻurta badali toʻladi. Ushbu fuqaroga nafaqa hisoblashda uning 2026-yil yanvar uchun 3 000 000 soʻm miqdorda ish haqi aniqlanadi: Bir oylik ish haqi miqdori quyidagi tartibda aniqlanadi: toʻlangan sugʻurta badali (bir yuz ellik ming) ÷ sugʻurta badali stavkasi (2026-yil uchun sugʻurta badali stavkasi — 5 foiz) × 100%= 3 000 000 soʻm. Aniqlangan bir oylik ish haqi miqdori nafaqa hisoblanayotgan sugʻurtalangan shaxsga oʻrtacha bir oylik ish haqi sifatida inobatga olinadi. 28. Sugʻurtalangan shaxs homiladorlik va tugʻish taʼtili yoki bola parvarishi taʼtilidan qaytganidan soʻng yoxud bola parvarishi taʼtilida boʻlgan davrda, homiladorlik va tugʻish boʻyicha takroriy nafaqa tayinlash zaruriyati vujudga kelganda, uning oʻrtacha ish haqi miqdorini aniqlash uchun takroriy nafaqa tayinlanadigan oygacha boʻlgan oylik ish haqi hisoblangan oxirgi oʻn ikki oy inobatga olinadi. Sugʻurtalangan shaxsga takroriy nafaqa tayinlash uchun uning oʻrtacha ish haqi miqdori ushbu bandning birinchi xatboshisiga muvofiq inobatga olinadigan oʻn ikki oylik jami ish haqi miqdorini oʻn ikkiga boʻlish yoʻli bilan hisoblanadi. Bunda sugʻurtalangan shaxs homiladorlik va tugʻish yoki bola parvarishlash taʼtili davrida yoki undan qaytgandan soʻng: ish haqi hisoblangan yoki ixtiyoriy sugʻurta badali toʻlangan oylar soni 3 oydan kam boʻlsa, ushbu bandga muvofiq aniqlangan oʻrtacha ish haqi miqdoriga nisbatan 0,5 koeffitsiyent; ish haqi hisoblangan yoki ixtiyoriy sugʻurta badali toʻlangan oylar soni 3 oydan 6 oygacha boʻlsa, ushbu bandga muvofiq aniqlangan oʻrtacha ish haqi miqdoriga nisbatan 0,75 koeffitsiyent qoʻllaniladi. Takroriy nafaqa tayinlashda sugʻurtalangan shaxsga nafaqa tayinlash uchun hisobga olinadigan oʻrtacha oylik ish haqi miqdori minimal isteʼmol xarajatlari miqdoridan kam boʻlganda, mazkur shaxsning oʻrtacha oylik ish haqi miqdori minimal isteʼmol xarajatlari miqdoriga tenglashtiriladi. 29. Quyidagilar sugʻurtalangan shaxslarga davlat ijtimoiy sugʻurtasi boʻyicha toʻlovlarni tayinlashda sugʻurta staji sifatida hisobga olinadi: 2005-yil 1-yanvardan 2016-yil 1-yanvarga qadar boʻlgan davr uchun — jamgʻarib boriladigan pensiya tizimiga majburiy badallar toʻlangan taqdirda; 2016-yil 1-yanvardan 2019-yil 1-yanvarga qadar boʻlgan davr uchun — Iqtisodiyot va moliya vazirligi huzuridagi budjetdan tashqari Pensiya jamgʻarmasiga sugʻurta badallari toʻlangan taqdirda; 2019-yil 1-yanvardan — ish beruvchilar tomonidan soliq organlariga topshirilgan hisobotlarda ish haqi miqdori koʻrsatilgan taqdirda; 2026-yil 1-yanvardan — davlat ijtimoiy sugʻurtasi bilan ixtiyoriy asosda sugʻurtalangan shaxslar uchun Jamgʻarmaga sugʻurta badallari toʻlangan taqdirda. 30. Sugʻurtalangan shaxslarning sugʻurta stajiga quyidagi oylar kiritiladi: ushbu Nizomning 29-bandida koʻrsatilgan toʻlovlar hisoblangan oy; ish haqi saqlangan holda taʼtildagi oy; ish haqi qisman saqlanadigan taʼtildagi oy; ijodiy taʼtildagi oy; harbiy oʻquv yoki tekshiruv yigʻinida qatnashgan oy; ishlab chiqarishdan ajralmagan holda oʻquv yurtlarida tahsil olish munosabati bilan berilgan oʻquv taʼtilidagi oy. Ushbu bandning ikkinchi — oltinchi xatboshilarida koʻrsatilgan holatlardan ikkitasi bitta kalendar oyda vujudga kelganida sugʻurta stajiga faqat bir oy kiritiladi. Qonunchilikka muvofiq mehnat stajini hisoblab chiqarish uchun yiliga bir marotaba ijtimoiy soliq toʻlovchi shaxslarning ushbu toʻlovni toʻlagan davri uchun hisoblanadigan mehnat staji sugʻurta staji sifatida hisobga olinmaydi, yakka tartibdagi tadbirkor bilan mehnat munosabatlarida boʻlgan jismoniy shaxslar bundan mustasno. 31. Sugʻurtalangan shaxslarga hisoblangan oylik ish haqi miqdori nafaqa tayinlash va uning miqdorini hisoblash davrida amalda boʻlgan MHTEKMning: yarim baravaridan bir baravarigacha boʻlgan taqdirda, ikki oylik mehnat staji davri bir oy sugʻurta stajiga tenglashtirilgan holda hisoblanadi; yarim baravaridan kam boʻlgan taqdirda, mazkur oy sugʻurta staji sifatida hisobga olinmaydi. 32. Oʻzbekiston Respublikasi Oliy Majlisi palatalari, Oʻzbekiston Respublikasi Prezidenti Administratsiyasi, Oʻzbekiston Respublikasi Vazirlar Mahkamasi hamda Jamgʻarmaning Kuzatuv kengashi tomonidan tasdiqlanadigan roʻyxatdagi tashkilotlarning xodimi hisoblangan sugʻurtalangan shaxslarning oʻrtacha oylik ish haqi miqdori va sugʻurta stajini hisoblash mazkur bobda belgilangan tartibga muvofiq amalga oshiriladi. Mazkur bandning birinchi xatboshisida belgilangan tashkilotlarning buxgalteriya hisobi yoki inson resurslarini rivojlantirish va boshqarish boʻlinmalari tomonidan tashkilotning davlat ijtimoiy sugʻurtasi bilan sugʻurtalangan xodimlariga (sugʻurtalangan shaxslarga) nisbatan sugʻurta hodisasi yuzaga kelganda nafaqa olish huquqi paydo boʻlgan kundan boshlab oʻn kun ichida ularning oxirgi oʻn ikki oy davomida hisoblangan oʻrtacha oylik ish haqi va mehnat staji toʻgʻrisidagi maʼlumotlarni “Ijtimoiy sugʻurta” axborot moduliga kiritish orqali Jamgʻarmaga taqdim etadi. Bunda: a) xodimning (sugʻurtalangan shaxslarning) oʻrtacha oylik ish haqi miqdori: MHTEKMning oʻn baravarigacha boʻlgan taqdirda “Ijtimoiy sugʻurta” axborot moduliga ushbu miqdor kiritiladi; MHTEKMning oʻn baravaridan oshgan taqdirda, “Ijtimoiy sugʻurta” axborot moduliga MHTEKMning oʻn baravari miqdoridagi qismi kiritiladi; b) davlat ijtimoiy sugʻurtasi bilan sugʻurtalangan shaxsning sugʻurta staji oʻn ikki oydan kam boʻlsa, sugʻurta staji sifatida inobatga olinadigan oylardagi ish haqi miqdorini mavjud sugʻurta staji oylari soniga boʻlish orqali aniqlanadi. 33. Fuqarolarning harbiy xizmatchi sifatidagi, ichki ishlar organlarining, Oʻzbekiston Respublikasi Milliy gvardiyasining boshliqlar va oddiy askarlar tarkibidagi va prokuratura organlaridagi martaba darajalariga (harbiy unvonlarga) ega boʻlgan xodim sifatidagi avvalgi faoliyati, mazkur davrdagi ish staji va ish haqi toʻgʻrisidagi maʼlumotlar mazkur fuqarolar tomonidan Jamgʻarmaga taqdim etilganda, ularga sugʻurtalangan shaxs sifatida nafaqalar tayinlashda inobatga olinadi. 34. Ushbu Nizomga muvofiq sugʻurtalangan shaxslarga tayinlangan davlat ijtimoiy sugʻurtasi boʻyicha toʻlovlarni toʻlash moliyaviy agent tomonidan amalga oshiriladi. “Ijtimoiy sugʻurta” axborot modulida tayinlangan davlat ijtimoiy sugʻurtasi boʻyicha toʻlovlar toʻgʻrisidagi toʻlov roʻyxat (vedomost)lari moliyaviy agentga quyidagi muddatlarda taqdim etiladi hamda Jamgʻarmaning gʻazna hisobvaragʻidan zarur mablagʻlar moliyaviy agentga oʻtkazib beriladi: har oyning 1 — 15-sanalari oraligʻida tayinlangan davlat ijtimoiy sugʻurtasi boʻyicha toʻlovlar toʻgʻrisida mazkur oyning 25-sanasiga qadar; har oyning 16-sanasidan ushbu oyning yakuniy sanasi oraligʻida tayinlangan davlat ijtimoiy sugʻurtasi boʻyicha toʻlovlar toʻgʻrisida keyingi oyning 10-sanasiga qadar. Mehnatga layoqatsizlik varaqasi ochilib, oʻn kun va undan ortiq davr ichida yopilmagan boʻlsa, u boʻyicha ham ushbu bandning uchinchi va toʻrtinchi xatboshilarida koʻrsatilgan muddatlarda davlat ijtimoiy sugʻurtasi boʻyicha toʻlovlar tegishli kunlar uchun hisoblanib toʻlanadi. Ushbu bandda koʻrsatilgan muddatning oxirgi kuni bayram yoki dam olish kunlariga toʻgʻri kelganda, toʻlov roʻyxat (vedomost)lari va zarur mablagʻlar keyingi ikki ish kuni mobaynida moliyaviy agentga taqdim etilishi va moliyalashtirilishi mumkin. 35. Davlat ijtimoiy sugʻurtasi boʻyicha toʻlovlarni toʻlash uchun moliyaviy agent tomonidan Jamgʻarmadan kelib tushadigan mablagʻlarni hisobga olish va toʻlovlarni amalga oshirish boʻyicha alohida maxsus bank hisobvaraqlari ochiladi. 36. “Ijtimoiy sugʻurta” axborot moduli orqali toʻlov roʻyxat (vedomost)lari shakllantiriladi. Bunda davlat ijtimoiy sugʻurtasi boʻyicha toʻlovlar: birinchi navbatda sugʻurtalangan shaxsning ijtimoiy kartasi mavjud boʻlganda, “Ijtimoiy karta” axborot tizimi orqali uning ijtimoiy kartasiga; sugʻurtalangan shaxsning ijtimoiy yoki bank kartasi mavjud boʻlmaganda, “Ijtimoiy karta” axborot tizimida sugʻurtalangan shaxsga virtual ijtimoiy karta ochilib, toʻlovlar toʻlanadi. 37. Moliyaviy agent tomonidan davlat ijtimoiy sugʻurtasi boʻyicha toʻlovlar ushbu Nizomning 34-bandiga muvofiq toʻlov roʻyxat (vedomost)larini taqdim etish uchun belgilangan soʻnggi kundan keyingi besh ish kuni ichida toʻlanadi. 38. Moliyaviy agent har oyning oxirgi ish kuniga qadar ushbu oy uchun har bir nafaqa oluvchi sugʻurtalangan shaxs boʻyicha amalga oshirilgan toʻlovlar, nafaqa toʻlangan sana va toʻlanmagan mablagʻlar haqidagi maʼlumotlarni doimiy ravishda “Ijtimoiy sugʻurta” axborot moduli orqali Jamgʻarmaga taqdim etadi va maʼlumotlar toʻgʻriligiga javobgar boʻladi. 39. Jamgʻarma tomonidan sugʻurtalangan shaxslarga homiladorlik va tugʻish nafaqasi tayinlangandan keyin toʻqson kun ichida “FHDY yagona elektron arxivi” axborot tizimi orqali avtomatik ravishda bola tugʻilganligi, shu jumladan, oʻlik tugʻilganligi yoki tugʻruq muassasasidan chiqqunga qadar nobud boʻlganligi toʻgʻrisidagi maʼlumotlar “Ijtimoiy sugʻurta” axborot moduli orqali tekshiriladi. 40. “Ijtimoiy sugʻurta” axborot modulida tekshirish natijasida bola tugʻilganligi, shu jumladan oʻlik tugʻilganligi yoki tugʻruq muassasasidan chiqqunga qadar nobud boʻlganligi qayd etilmagan holatlar boʻyicha nafaqa oluvchi sugʻurtalangan shaxslarning roʻyxati hududlar kesimida shakllantiriladi. “Ijtimoiy sugʻurta” axborot moduli orqali quyidagi maʼlumotlar “Yagona tibbiy” ATga toʻgʻri kiritilganligini tekshirish uchun Sogʻliqni saqlash vazirligiga yuboriladi: shakllantirilgan roʻyxat boʻyicha nafaqa oluvchi sugʻurtalangan shaxslarning homiladorlik va tugʻish boʻyicha maʼlumotlari; mehnatga layoqatsizlik varaqasida koʻrsatilgan davrlarda bola tugʻilganligi, shu jumladan oʻlik tugʻilganligi yoki tugʻruq muassasasidan chiqqunga qadar nobud boʻlganligi holatlariga mutanosib kiritilganligi. 41. Nafaqa oluvchi sugʻurtalangan shaxslar boʻyicha shakllantirilgan roʻyxat Jamgʻarmaning Qoraqalpogʻiston Respublikasi, viloyatlar va Toshkent shahridagi Jamgʻarma mablagʻlari tushumini shakllantirish va monitoring qilish boʻyicha bosh mutaxassislar (keyingi oʻrinlarda — hududiy vakillar) tomonidan har chorakda FHDY organlari va/yoki tibbiyot muassasasiga borgan holda tanlov asosida oʻrganiladi. 42. Hududiy vakillar tomonidan oʻrganish natijalari boʻyicha FHDY organlari va/yoki tibbiyot muassasasining masʼul xodimlari ishtirokida “Ijtimoiy sugʻurta” axborot modulida elektron dalolatnoma shakllantirilib, tegishli FHDY organlari va/yoki tibbiyot muassasasi rahbarining elektron raqamli imzosi bilan tasdiqlangan holda, tegishligicha FHDY tizimiga yoki Yagona tibbiy axborot tizimiga yuboriladi. Bunda dalolatnoma dastlab hududiy vakil tomonidan “Ijtimoiy sugʻurta” axborot modulida elektron raqamli imzo bilan tasdiqlanadi. 43. “Ijtimoiy sugʻurta” axborot modulida har oyda, ish haqi hisoblangan, ammo “YAMMT” IDAKda mehnat staji toʻgʻrisida maʼlumoti boʻlmagan shaxslar roʻyxati shakllantiriladi va mazkur roʻyxat Kambagʻallikni qisqartirish va bandlik vazirligiga undagi maʼlumotlarni oʻrganish va zarur choralar koʻrish uchun yuboriladi. 44. Nafaqa oluvchi sugʻurtalangan shaxsning tibbiyot yoki boshqa taalluqli muassasalarga yolgʻon maʼlumot berishi yoxud hisob-kitoblardagi xatoliklar tufayli notoʻgʻri toʻlangan nafaqa mazkur sugʻurtalangan shaxs tomonidan Jamgʻarmaga bir oy ichida qaytarilishi lozim. Bunda: ixtiyoriy ravishda Jamgʻarmaga qaytarilmagan yoki toʻliq qaytarilmagan mablagʻlar sud tartibida undiriladi; axborot tizimlarida mavjud kamchiliklar yoki oʻzaro elektron maʼlumot almashinuvidagi texnik xatoliklar yoxud takroriy maʼlumot almashinuvida sugʻurta staji sifatida inobatga olinadigan oʻn ikki oylik davr oʻzgarganligi sababli ortiqcha toʻlangan mablagʻlar qaytarilmaydi hamda Jamgʻarma xarajatlari sifatida inobatga olinadi. Vazirlik va idoralarning axborot tizimlaridagi maʼlumotlarning toʻgʻriligi va toʻliqligi taʼminlangandan soʻng Jamgʻarma tomonidan sugʻurtalangan shaxslarga nafaqa miqdorlari qayta hisob-kitob qilinib, belgilangan tartibda moliyalashtirilishi mumkin. 45. Sugʻurta badali va stajlarining hisobini yuritish, sugʻurtalangan shaxslarni identifikatsiya qilish va ularning personallashtirilgan hisobini yuritish Jamgʻarma tomonidan amalga oshiriladi. 46. Jamgʻarma tomonidan “Ijtimoiy sugʻurta” axborot modulida quyidagi maʼlumotlarning alohida reyestri yuritiladi: sugʻurta qildiruvchilar reyestri; sugʻurtalangan shaxslar reyestri; sugʻurta badallari reyestri; ortiqcha/notoʻgʻri toʻlangan nafaqalar reyestri. 47. Jamgʻarmada davlat ijtimoiy sugʻurtasi boʻyicha munosabatlar subyektlarini roʻyxatga olish quyidagi tartibda amalga oshiriladi: a) davlat ijtimoiy sugʻurtasi bilan majburiy asosda sugʻurtalangan shaxslar soliq agenti tomonidan mazkur shaxslarga mehnatga haq toʻlash tarzidagi daromadlariga jismoniy shaxslardan olinadigan daromad soligʻi hisoblanganda, Soliq qoʻmitasining axborot tizimlaridan “Ijtimoiy sugʻurta” axborot moduliga kelib tushgan hisobot maʼlumotlari asosida roʻyxatga olinadi; b) davlat ijtimoiy sugʻurtasi bilan ixtiyoriy asosda sugʻurtalangan shaxslar tomonidan qonunchilik hujjatlarida belgilangan sugʻurta badallari toʻlangan taqdirda, ushbu Nizomning 2-ilovasiga muvofiq roʻyxatga olinadi. 48. Ushbu Nizomning 47-bandiga muvofiq roʻyxatga olingan shaxslarga “Ijtimoiy sugʻurta” axborot modulida shaxsiy hisob ochiladi. Shaxsiy hisobda quyidagilar yuritiladi: a) sugʻurta qildiruvchilar kesimida ularda faoliyat yuritayotgan shaxslarning personallashtirilgan roʻyxati; b) sugʻurtalangan shaxslar boʻyicha: sugʻurta badallari toʻlovlari (oylar kesimida); sugʻurta staji sifatida hisobga olingan davrlar; mehnatga haq toʻlash tarzidagi daromadlar toʻgʻrisidagi maʼlumotlar, mavjud boʻlsa, maʼlumot manbalari koʻrsatilgan holda; ushbu Nizomning 19 — 21-bandlariga muvofiq alohida tartib qoʻllanilgan davrlar. 49. Jamgʻarma har oy yakunidan keyingi oyning 10-sanasiga qadar “Ijtimoiy sugʻurta” axborot modulida sugʻurtalangan shaxslarning shaxsiy hisoblari holatini yangilab boradi. Sugʻurtalangan shaxs “Ijtimoiy sugʻurta” axborot moduli orqali oʻzining shaxsiy hisobi toʻgʻrisidagi maʼlumotnomalarni elektron tarzda olishi mumkin. 50. Iqtisodiyot va moliya vazirligi huzuridagi Gʻaznachilik xizmati qoʻmitasi davlat ijtimoiy sugʻurtasi bilan majburiy asosda sugʻurtalangan shaxslar uchun sugʻurta badali sifatida Oʻzbekiston Respublikasining Davlat budjeti toʻgʻrisidagi Qonunida belgilangan miqdorda jismoniy shaxslardan olinadigan daromad soligʻidan tegishli ajratmalarni Jamgʻarmaning gʻazna hisobvaraqlariga oʻtkazib boradi. Bunda davlat ijtimoiy sugʻurtasi bilan majburiy asosda sugʻurtalangan shaxslar uchun Oʻzbekiston Respublikasining Davlat budjeti toʻgʻrisidagi qonun bilan miqdori (stavkasi) belgilanadigan jismoniy shaxslardan olinadigan daromad soligʻining bir qismi hisobidan Jamgʻarmaning gʻazna hisobvaraqlariga oʻtkazilgan oy bir oylik sugʻurta staji sifatida hisoblanadi. 51. Soliq qoʻmitasi: sugʻurta qildiruvchilarning soliq agentlari sifatida taqdim etgan maʼlumotlari asosida jismoniy shaxslardan olinadigan daromad soligʻi toʻlanganligi boʻyicha jismoniy shaxslar kesimidagi hisobotlarni yuritadi va bu toʻgʻrisidagi maʼlumotlarni oʻz bazasida saqlaydi; har hisobot davridan keyingi oyning 5-sanasigacha sugʻurtalangan shaxsga hisoblangan mehnatga haq toʻlash tarzidagi daromadlar hamda mazkur daromadlar boʻyicha hisoblangan (toʻlangan) jismoniy shaxslardan olinadigan daromad soligʻi miqdorlari toʻgʻrisidagi hisobotlarni “Ijtimoiy sugʻurta” axborot moduliga yuboradi. 52. Jamgʻarma Soliq qoʻmitasining axborot tizimlari orqali yuborilgan maʼlumotlar asosida sugʻurtalangan shaxslar kesimida ularga hisoblangan mehnatga haq toʻlash tarzidagi daromadlar hamda mazkur daromadlar boʻyicha hisoblangan (toʻlangan) jismoniy shaxslardan olinadigan daromad soligʻi miqdorlari boʻyicha ularning personallashtirilgan hisobini “Ijtimoiy sugʻurta” axborot modulining ushbu Nizomning 46-bandida belgilangan tegishli reyestrlarda yuritadi. 53. Davlat ijtimoiy sugʻurtasi bilan ixtiyoriy asosda sugʻurtalanadigan shaxslar sugʻurta badalini u toʻlanadigan oyning istalgan davrida toʻlashi mumkin. Bunda davlat ijtimoiy sugʻurtasi bilan ixtiyoriy asosda sugʻurtalanadigan shaxslar uchun qonunchilik hujjatlarida belgilangan eng kam sugʻurta badali toʻlangan oy bir oylik sugʻurta staji sifatida hisoblanadi. 54. Sugʻurtalangan shaxslar tomonidan har oylik ixtiyoriy sugʻurta badallari ushbu Nizomning 2-ilovasiga muvofiq belgilangan tartibga asosan toʻlanadi. 55. Shaxslar bir vaqtning oʻzida davlat ijtimoiy sugʻurtasi bilan ham majburiy asosda, ham ixtiyoriy asosda sugʻurtalanganda, ular uchun davlat ijtimoiy sugʻurtasi bilan majburiy asosda sugʻurtalanganligi boʻyicha amalga oshirilgan sugʻurta badali inobatga olinadi. 56. Davlat ijtimoiy sugʻurtasi bilan ixtiyoriy asosda sugʻurtalanishdan davlat ijtimoiy sugʻurtasi bilan majburiy asosda sugʻurtalanishga oʻtish: sugʻurtalangan shaxs davlat ijtimoiy sugʻurtasi bilan majburiy sugʻurtalangan oyda, mazkur oyning birinchi kunidan boshlab amal qiladi; davlat ijtimoiy sugʻurtasi bilan ixtiyoriy asosda sugʻurtalangan davrlar uchun toʻlangan sugʻurta badallari hisobi saqlanadi va sugʻurta staji hisoblanishida inobatga olinadi. 57. Davlat ijtimoiy sugʻurtasi bilan majburiy asosda sugʻurtalanishdan davlat ijtimoiy sugʻurtasi bilan ixtiyoriy asosda sugʻurtalanishga oʻtish davlat ijtimoiy sugʻurtasi bilan majburiy sugʻurtalanishga asos boʻlgan mehnat faoliyati tugagan oyning keyingi oyidan amal qiladi. Bunda sugʻurtalangan shaxs davlat ijtimoiy sugʻurtasi bilan ixtiyoriy asosda sugʻurtalanish boʻyicha roʻyxatdan oʻtib, sugʻurta badallarini mustaqil toʻlaydi. 58. Manfaatdor vazirliklar va idoralarning axborot tizimlaridan sugʻurtalangan shaxslar toʻgʻrisidagi elektron shaklda olingan maʼlumotlar “Shaxsga doir maʼlumotlar toʻgʻrisida”gi Oʻzbekiston Respublikasi Qonuniga muvofiq himoyalanadi. Tegishli vazirliklar va idoralar oʻz faoliyatini amalga oshirishi natijasida sugʻurtalangan shaxslar toʻgʻrisida olingan maʼlumotlarning sir saqlanishini taʼminlaydi. 59. Ushbu Nizomga muvofiq davlat ijtimoiy sugʻurtasi boʻyicha toʻlovlarni tayinlash va toʻlash uchun asos hisoblangan Jamgʻarmaga tegishli axborot tizimlari orqali yuborilgan maʼlumotlarning toʻgʻriligi va ishonchliligi uchun javobgarlik axborot tizimlariga maʼlumotlarni kiritgan yuridik va jismoniy shaxslarga, shuningdek, axborot tizimlari orqali taqdim etilmaganligi yoki notoʻgʻri maʼlumotlar taqdim etilishi natijasida sugʻurta nafaqalari ortiqcha yoxud kam toʻlanishi uchun javobgarlik ushbu axborot tizimlarning egasi boʻlgan vazirlik va idoralarga yuklanadi. Sugʻurtalangan shaxs va (yoki) sugʻurta qildiruvchilar tomonidan nafaqalar tayinlash va toʻlashga taʼsir etishi mumkin boʻlgan oʻziga maʼlum barcha holatlar toʻgʻrisida Jamgʻarmaga xabar bermaganligi yoki ular tomonidan sodir etilgan suiisteʼmolliklar natijasida unga nafaqalar summasining ortiqcha toʻlanishi tufayli Jamgʻarmaga yetkazilgan zararni toʻlash majburiyati sugʻurtalangan shaxs va (yoki) sugʻurta qildiruvchilarga yuklanadi. 60. “Ijtimoiy sugʻurta” axborot modulida hamda manfaatdor vazirlik va idoralarning axborot tizimlarida texnik nosozliklar hamda maʼlumotlar almashinuvi jarayonida uzilishlar yuzaga kelganda, ushbu holatlar toʻliq bartaraf etilgunga qadar mehnatga layoqatsizlik varaqasidagi elektron maʼlumotlarni kiritish, nafaqalarni tayinlash va toʻlash muddatlari uzaytirilishi mumkin. 61. Sugʻurtalangan shaxslar qonunchilikda belgilangan tartibda sugʻurta stajlari yoki amalga oshirilgan sugʻurta badallari yoxud boshqa masalalar yuzasidan toʻgʻridan-toʻgʻri shuningdek, “Inson” ijtimoiy xizmatlar markazlari yoki “Yagona milliy ijtimoiy himoya” axborot tizimi orqali Jamgʻarmaga murojaat qilishi mumkin. 62. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. 1. Vazirlar Mahkamasining “Tibbiy-ijtimoiy ekspertiza xizmati tashkiliy tuzilmasini va faoliyatini tashkil etishga oid normativ-huquqiy hujjatlarni tasdiqlash toʻgʻrisida” 2022-yil 8-fevraldagi 62-son qarorida: a) quyidagi mazmundagi 31-band bilan toʻldirilsin: “31. 2025-yil dekabr oyidan boshlab Qashqadaryo viloyatida, 2026-yil 1-may oyiga qadar respublikaning qolgan hududlarida tajriba-sinov tariqasida nogironligi boʻlgan shaxslarni hisobga olish va navbat asosida nogironligi boʻlgan shaxslarni reabilitatsiya qilish va protezlash markazlari (keyingi oʻrinlarda — Reabilitatsiya markazlari)ga yoʻllash “Yagona milliy ijtimoiy himoya” axborot tizimi orqali elektron tarzda amalga oshiriladi. Bunda: Reabilitatsiya markazlariga yoʻllanma olish uchun Yagona interaktiv davlat xizmatlari portali, “Inson” ijtimoiy xizmatlar markazlari yoki ijtimoiy xodimlar orqali yoxud bevosita oilaviy shifokorga murojaat qilish imkoniyati yaratiladi; nogironligi boʻlgan shaxslarni Reabilitatsiya markazlariga yoʻllash uchun qarshi koʻrsatmalar mavjudligini aniqlash oilaviy shifokor tomonidan amalga oshiriladi; Nogironligi boʻlgan shaxslarni hisobga olish va navbat asosida Reabilitatsiya markazlariga elektron tarzda yoʻllash tartibi Ijtimoiy himoya milliy agentligi hamda Sogʻliqni saqlash vazirligi tomonidan belgilanadi”; b) 8-ilovaning 30-bandi ikkinchi xatboshisidagi “75” raqami “100” raqami bilan almashtirilsin. 2. Vazirlar Mahkamasining 2024-yil 31-maydagi “Ayrim turdagi nafaqalarni tayinlash va toʻlashni tartibga solish chora-tadbirlari toʻgʻrisida”gi 314-son qarorida: a) qarorda: 2-band quyidagi mazmundagi “a1” kichik band bilan toʻldirilsin: “a1) Yangi tugʻilgan bolani farzandlikka olgan yoki vasiy qilib belgilangan xodimga beriladigan nafaqaning bir qismini qoplab berish tartibi toʻgʻrisidagi nizomning 11-ilovasiga muvofiq: tugʻish vaqtida yoki tugʻishdan keyingi davrda ona vafot etganda, tugʻilgan bolani (bolalarni) farzandlikka olgan yoki unga vasiy qilib belgilangan xodimga minimal isteʼmol xarajatlarining 4 baravari miqdorida nafaqa toʻlanishi; nafaqa mehnatga layoqatsizlik varaqasi asosida Sogʻliqni saqlash vazirligining Yagona tibbiy axborot tizimidan olingan maʼlumotlar asosida “Ijtimoiy himoya yagona reyestri” axborot tizimi orqali fuqarolarning murojaatlarisiz “proaktiv shakl”da tayinlanishi va toʻlanishi”; 3-band oʻz kuchini yoʻqotgan deb hisoblansin; b) 1-ilovada: 1-band quyidagi tahrirda bayon etilsin: “1. Ushbu Nizom vaqtinchalik mehnatga layoqatsizlik, homiladorlik va tugʻish boʻyicha nafaqalarni hamda yangi tugʻilgan bolani farzandlikka olgan yoki unga vasiy qilib belgilangan xodimga nafaqani (keyingi oʻrinlarda — nafaqa) tayinlash hamda toʻlash tartibini belgilaydi. Bunda: a) homiladorlik va tugʻish nafaqasini tayinlash va toʻlashga doir normalar “Davlat ijtimoiy sugʻurtasi toʻgʻrisida”gi Qonun tatbiq etilmaydigan tashkilotlarning xodimlariga ushbu turdagi nafaqani tayinlanishi va toʻlanishi bilan bogʻliq munosabatlarni; b) vaqtinchalik mehnatga layoqatsizlik nafaqasini tayinlash va toʻlashga doir normalar: “Davlat ijtimoiy sugʻurtasi toʻgʻrisida”gi Qonun tatbiq etilmaydigan tashkilotlarning xodimlariga ushbu turdagi nafaqani tayinlanishi va toʻlanishi bilan bogʻliq munosabatlarni; davlat ijtimoiy sugʻurtasi boʻyicha mehnatga layoqatsizlik davrining ish beruvchi tomonidan toʻlanadigan qismi boʻyicha vaqtinchalik mehnatga layoqatsizlik nafaqasini tayinlash va toʻlash bilan bogʻliq munosabatlarni tartibga soladi”; 3-bandning uchinchi xatboshisi quyidagi tahrirda bayon etilsin: “Budjet tashkilotlaridan tashqari barcha yuridik shaxslarda va yakka tartibdagi tadbirkorlarda ishlovchi yangi tugʻilgan bolani farzandlikka olgan yoki unga vasiy qilib belgilangan xodimga respublika budjeti mablagʻlari hisobidan beriladigan nafaqani qoplab berish tartibi 11-ilovaga muvofiq amalga oshiriladi. Ish beruvchilarning ushbu nafaqani toʻlash boʻyicha majburiyatlari Oʻzbekiston Respublikasi Prezidenti huzuridagi Ijtimoiy himoya milliy agentligi tomonidan respublika budjeti mablagʻlari hisobidan beriladigan nafaqa miqdorida kamaytiriladi”; v) quyidagi mazmundagi 11-ilova bilan toʻldirilsin: 1. Ushbu Nizom Oʻzbekiston Respublikasida budjet tashkilotlaridan tashqari barcha yuridik shaxslarda (keyingi oʻrinlarda — yuridik shaxslar) va yakka tartibdagi tadbirkorlarda mehnat shartnomasiga asosan oxirgi 6 oy davomida uzluksiz ish stajiga ega boʻlgan xodimlarga yangi tugʻilgan bolani farzandlikka olganligi yoki unga vasiy qilib belgilanganligi munosabati bilan beriladigan nafaqaning (keyingi oʻrinlarda — nafaqa) bir qismini respublika budjeti mablagʻlari hisobidan tayinlash va toʻlash tartibini belgilaydi. 2. Mazkur Nizomda quyidagi asosiy tushunchalar qoʻllaniladi: “Ijtimoiy himoya yagona reyestri” axborot tizimining alohida moduli — idoralararo elektron oʻzaro hamkorlik asosida nafaqani “proaktiv” shaklda tayinlash va toʻlashni nazarda tutuvchi “Ijtimoiy himoya yagona reyestri” axborot tizimining tarkibiy qismi (keyingi oʻrinlarda — “Yagona reyestr” AT); nafaqa oluvchi — Oʻzbekiston Respublikasi hududidagi yuridik shaxslar va yakka tartibdagi tadbirkorlarda oxirgi olti oy davomida uzluksiz ish stajiga ega boʻlgan hamda yangi tugʻilgan bolani farzandlikka olgan yoki unga vasiy qilib belgilangan xodim (yakka tartibdagi tadbirkor); toʻlov roʻyxat (vedomost)lari — nafaqa oluvchining familiyasi, ismi va otasining ismi, pasport maʼlumotlari, bank kartasi orqali toʻlanganda tegishli tijorat banki hamda nafaqa oluvchining bank kartasi rekvizitlari va toʻlanishi lozim boʻlgan nafaqa summasiga doir maʼlumotlar aks ettirilgan, nafaqa boʻyicha toʻlovlarni amalga oshiruvchi tijorat bankiga elektron koʻrinishda taqdim etiladigan hujjat. 3. Ushbu Nizom budjet tashkilotlarida, shu jumladan, oʻrindoshlik asosida ishlaydigan xodimlarga tatbiq etilmaydi. 4. Nafaqa tugʻish vaqtida yoki tugʻishdan keyingi davrda ona vafot etgan kundan boshlab, tugʻilgan bolani (bolalarni) farzandlikka olgan yoki unga vasiy qilib belgilangan shaxsga (xodimga), bola tugʻilgan kunidan eʼtiboran ellik olti kalendar kuni, ikki yoki undan ortiq bola tugʻilganda yetmish kalendar kunigacha boʻlgan muddatda belgilangan tartibda rasmiylashtirilgan mehnatga layoqatsizlik varaqasi asosida tayinlanadi va toʻlanadi. 5. Nafaqa minimal isteʼmol xarajatlarining 4 baravari miqdorida toʻlanadi. Bunda nafaqaning miqdori u tayinlangan davrda amalda boʻlgan minimal isteʼmol xarajatlarining miqdoridan kelib chiqib belgilanadi. 6. Nafaqani toʻlash va notoʻgʻri tayinlangan nafaqani qaytarish bilan bogʻliq xarajatlar respublika budjetidan Oʻzbekiston Respublikasi Prezidenti huzuridagi Ijtimoiy himoya milliy agentligiga (keyingi oʻrinlarda — Agentlik) mazkur maqsadlarda ajratilgan mablagʻlari hisobidan amalga oshiriladi. 7. Nafaqa oluvchining asosiy ish joyi hisoblangan yuridik shaxslar va yakka tartibdagi tadbirkorlarning nafaqa toʻlash boʻyicha majburiyatlari Agentlik tomonidan toʻlangan nafaqa miqdorida kamaytiriladi. 8. Nafaqa “Yagona reyestr” AT tomonidan fuqarolarning murojaatlarisiz “proaktiv shakl”da tayinlanadi va toʻlanadi. 9. Belgilangan tartibda berilgan mehnatga layoqatsizlik varaqasi nafaqani tayinlash va toʻlash uchun asos boʻladi. 10. Mehnatga layoqatsizlik varaqasi hududiy ambulator-poliklinika yoki tugʻuruqxona muassasasi, shuningdek, mehnatga layoqatsizlik varaqasi berishga vakolatli boshqa tibbiy muassasalar tomonidan Sogʻliqni saqlash vazirligining Yagona tibbiy axborot tizimiga (keyingi oʻrinlarda — “Yagona tibbiy” AT) elektron shaklda rasmiylashtiriladi. 11. “Yagona tibbiy” AT tomonidan mehnatga layoqatsizlik varaqasi avtomatik ravishda “Yagona reyestr” ATga yuboriladi. 12. “Yagona reyestr” AT tomonidan mehnatga layoqatsizlik varaqasi toʻgʻrisidagi maʼlumotlar kelib tushgandan soʻng, avtomatik ravishda nafaqa oluvchining oxirgi olti oy davomida: uzluksiz ish stajiga ega ekanligi va yuridik shaxsda bandligi “Yagona milliy mehnat tizimi” idoralararo dasturiy-apparat kompleksi (keyingi oʻrinlarda — “YAMMT” IDAK), yakka tartibdagi tadbirkorlarda bandligi Soliq qoʻmitasining maʼlumotlar bazasi orqali; mehnatga haq toʻlash tarzidagi daromadlari mavjudligi — Soliq qoʻmitasining maʼlumotlar bazasi orqali; budjet tashkilotlarida ishlashi yoki ishlamasligi Iqtisodiyot va moliya vazirligining “UzASBO” dasturiy majmuasi orqali avtomatik ravishda tekshiriladi. 13. Nafaqa oluvchining oxirgi olti oy davomidagi uzluksiz ish stajini hisoblashda, yuridik shaxslarda “YAMMT” IDAKdagi va yakka tartibdagi tadbirkorlarda Soliq qoʻmitasining maʼlumotlar bazasidagi mehnatga layoqatsizlik varaqasi rasmiylashtirilgan kunga qadar olti oy uzluksiz ish staji inobatga olinadi. Bunda ushbu davrda oʻttiz bir kundan koʻp boʻlmagan tanaffuslar boʻlganda, mehnatga layoqatsizlik varaqasi rasmiylashtirilgan kundan oldingi oʻn ikki oy davomidagi ketma-ket davrlar ish stajini hisoblashda qoʻllaniladi. Agar oxirgi olti oy davomidagi uzluksiz ish staji davrida xodimning mehnatga haq toʻlash tarzidagi daromadlari mavjud boʻlmasa, ushbu davr ish stajini hisoblashda inobatga olinmaydi. Bolani parvarishlash uchun taʼtilda boʻlgan xodimning ish stajini Soliq qoʻmitasining maʼlumotlar bazasi orqali tekshirishda uning taʼtilga chiqishidan oldingi davri hisobga olinadi. 14. Nafaqa xodim yillik (asosiy va qoʻshimcha) mehnat taʼtilida, bolani parvarishlash uchun taʼtilda yoki ish haqi saqlanmaydigan taʼtillarda boʻlganda ham toʻlab beriladi. 15. Nafaqa oluvchining oxirgi olti oy davomidagi uzluksiz ish staji davridagi mehnatga haq toʻlash tarzidagi daromadlari mavjud boʻlsa va “YAMMT” IDAKda ish staji toʻgʻrisidagi maʼlumot boʻlmagan taqdirda, bu haqda “Yagona reyestr” AT tomonidan avtomatik tarzda nafaqa oluvchining “Yagona tibbiy” ATda qayd etilgan mobil telefon raqamiga SMS-xabar, shuningdek, ish beruvchining Soliq qoʻmitasining maʼlumotlar bazasidagi va “YAMMT” IDAKdagi shaxsiy kabinetlariga xabarnoma yuboriladi. Nafaqa oluvchining ish staji nomutanosibligi (notoʻgʻri kiritilganligi yoki kiritilmaganligi) xabarnoma olingan oydan keyingi oyning oxirgi ish kuniga qadar “YAMMT” IDAKda ish beruvchi tomonidan toʻgʻrilanishi lozim. 16. Xabarnoma yuborilgan nafaqa oluvchilarning oxirgi olti oy davomidagi uzluksiz ish staji xabarnoma yuborilgan oydan keyingi oyning oxirgi ish kunida qayta tekshiriladi. Nomutanosiblik toʻgʻrilanmagan hollarda, nafaqa tayinlashni rad etish toʻgʻrisidagi qaror “Yagona reyestr” AT tomonidan avtomatik tarzda shakllantiriladi. 17. “Yagona reyestr” AT tomonidan nafaqa oluvchining oxirgi olti oy davomidagi uzluksiz ish staji, mehnatga haq toʻlash tarzidagi daromadlari va uning ishlashi tasdiqlanganda, nafaqani tayinlash toʻgʻrisidagi qaror avtomatik tarzda shakllantiriladi. 18. “Yagona reyestr” AT tomonidan: nafaqa tayinlash toʻgʻrisidagi qaror qabul qilinganda, nafaqaning toʻlov shakli va muddati boʻyicha; nafaqa tayinlashni rad etish toʻgʻrisidagi qaror qabul qilinganda, rad etish sabablari boʻyicha nafaqa oluvchining “Yagona tibbiy” ATda qayd etilgan mobil telefon raqamiga SMS-xabar, shuningdek, ish beruvchining Soliq qoʻmitasining maʼlumotlar bazasidagi va “YAMMT” IDAKdagi shaxsiy kabinetlariga avtomatik tarzda xabarnoma yuboriladi. 19. Ushbu Nizomga muvofiq tayinlangan nafaqani toʻlab berish Agentlik tomonidan toʻgʻridan-toʻgʻri shartnoma asosida jalb etilgan tijorat banki tomonidan amalga oshiriladi. 20. “Yagona reyestr” AT tomonidan har oyning 10-sanasiga qadar nafaqa boʻyicha toʻlov roʻyxat (vedomost)lari tijorat bankiga taqdim etiladi hamda Agentlikning maxsus gʻazna hisobvaragʻidan zarur mablagʻlar belgilangan tartibda tijorat bankiga oʻtkazib beriladi. Ushbu bandda koʻrsatilgan muddatning oxirgi kuni bayram va dam olish kunlariga toʻgʻri kelganda, toʻlov roʻyxat (vedomost)lari va zarur mablagʻlar keyingi 2 ish kuni mobaynida tijorat bankiga taqdim etilishi va moliyalashtirilishi mumkin. 21. Nafaqani toʻlash uchun tijorat bankida alohida maxsus bank hisobvaraqlari ochiladi. 22. “Yagona reyestr” AT tomonidan toʻlov roʻyxat (vedomost)lari bank kartasi boʻyicha shakllantiriladi. Bunda tegishli banklararo reprotsessing markazlaridan nafaqa oluvchining nomiga ochilgan, aktiv holatda boʻlgan, oxirgi oltmish kun davomida oxirgi tranzaksiya amalga oshirilgan bank plastik kartasi tanlab olinadi. Nafaqa oluvchining bank kartasi boʻlmaganda, toʻlov naqd pul koʻrinishida amalga oshiriladi. 23. Tijorat banki tomonidan nafaqa toʻlov amalga oshiriladigan oyning 27-sanasiga qadar toʻlab beriladi. 24. Tijorat banki tomonidan nafaqani naqd pul koʻrinishida nafaqa oluvchining murojaatiga asosan, biroq nafaqa tayinlanganligi toʻgʻrisida SMS-xabar yuborilgan kundan boshlab toʻqson kun davomida belgilangan tartibda toʻlanadi. 25. Joriy oy mobaynida nafaqa oluvchilar tomonidan talab qilinmagan mablagʻlarni tijorat bankining maxsus hisobvaraqlardan kelgusida toʻlash uchun Agentlik maxsus gʻazna hisobvaragʻiga qaytariladi. 26. Tijorat banki har oyning oxirgi ish kuniga qadar ushbu oy uchun va yil boshidan amalga oshirilgan toʻlovlar hamda toʻlanmagan mablagʻlar haqidagi maʼlumotlarni “Yagona reyestr” ATga taqdim etadi. 27. Nafaqa oluvchilarga tijorat banki tomonidan nafaqani naqd pul shaklida toʻlab berganlik uchun bank xizmat haqi miqdori tijorat banki va Agentlik oʻrtasida tuziladigan shartnomaga muvofiq, biroq naqd pul shaklida toʻlab berilgan nafaqa miqdorining 0,5 foizidan oshmagan miqdorda belgilanadi. 28. Nafaqa oluvchining vijdonsizligi yoki hisob-kitoblardagi xatoliklar tufayli notoʻgʻri toʻlangan nafaqa nafaqa oluvchi tomonidan Agentlikka bir oy ichida qaytarilishi lozim. Bunda ixtiyoriy ravishda qaytarilmagan yoki toʻliq qaytarilmagan mablagʻ sud tartibida undiriladi. Ushbu bandda koʻrsatilgan asoslardan boshqa sabablar bilan notoʻgʻri toʻlangan nafaqa xatolikka yoʻl qoʻygan tashkilot xodimidan belgilangan tartibda undiriladi. Notoʻgʻri toʻlangan nafaqa tijorat banki orqali nafaqa oluvchidan xizmat haqi undirilmagan holda qaytariladi. 29. Manfaatdor vazirliklar va idoralarning axborot tizimlaridan nafaqa oluvchi toʻgʻrisida elektron shaklda avtomatlashtirilgan tarzda olingan maʼlumotlar “Shaxsga doir maʼlumotlar toʻgʻrisida”gi Oʻzbekiston Respublikasi Qonuniga muvofiq himoyalanadi. Tegishli davlat organlari oʻz faoliyatini amalga oshirishi natijasida nafaqa oluvchi toʻgʻrisida olingan maʼlumotlarning sir saqlanishini taʼminlaydi. 30. “Yagona reyestr” ATda hamda manfaatdor vazirlik va idoralarning axborot tizimlarida texnik nosozliklar hamda maʼlumotlar almashinuvi jarayonida uzilishlar yuzaga kelganda, ushbu holatlar toʻliq bartaraf etilgunga qadar mehnatga layoqatsizlik varaqasidagi elektron maʼlumotlarni kiritish, nafaqani tayinlash va toʻlash muddatlari uzaytirilishi mumkin. 31. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi”. g) 3-ilova oʻz kuchini yoʻqotgan deb hisoblansin. 3. Oʻzbekiston Respublikasi Vazirlar Mahkamasining 2025-yil 1-iyuldagi 405-son qarori bilan tasdiqlangan Nogironligi boʻlgan shaxslar bandligini taʼminlashga koʻmaklashish, ularning bandligini taʼminlash hamda mehnat qilishini qoʻllab-quvvatlashni ragʻbatlantirish tartibi toʻgʻrisidagi nizomda: a) 18-band quyidagi mazmundagi ikkinchi xatboshi bilan toʻldirilsin: “Bunda elektron reyestrda turgan I va (yoki) II guruh nogironligi boʻlgan shaxsni rasmiy bandligi taʼminlangan oyda ishga qabul qilingan sanadan qatʼiy nazar, mehnatga haq toʻlash boʻyicha shart bajarilgan taqdirda, mazkur nogironligi boʻlgan shaxs bir oy davomida rasmiy band qilingan deb hisoblanadi”; b) 19-bandning birinchi xatboshisi “bajarilishi taʼminlangandan keyin” soʻzlaridan keyin “olti oy ichida” soʻzlari bilan toʻldirilsin; v) 25-bandning “a” kichik bandi quyidagi tahrirda bayon etilsin: “a) surdotarjimon yoki psixolog xizmatini koʻrsatmoqchi boʻlgan shaxslar mazkur sohada oliy maʼlumotga ega boʻlishi yoki davlat taʼlim tashkilotlarida kasbiy va pedagogik qayta tayyorlov kurslarini tamomlagan boʻlishi talab etiladi. Respublika kasbiy koʻnikmalar markazi yoki Oʻzbekiston karlar jamiyati tomonidan surdotarjimonlik yoʻnalishida tashkil etiladigan oʻquv kurslari yoki qayta tayyorlov kurslarini oʻqib tugatgan shaxslar tomonidan surdotarjimon xizmati koʻrsatilishi mumkin”; g) 26-bandda: quyidagi mazmundagi toʻrtinchi xatboshi bilan toʻldirilsin: “davlat taʼlim tashkilotlarining kasbiy va pedagogik qayta tayyorlov kurslarini tamomlagan yoki respublika kasbiy koʻnikmalar markazi yoxud Oʻzbekiston karlar jamiyati tomonidan tashkil etiladigan oʻquv kurslari yoki qayta tayyorlov kurslarini oʻqib tugatgan shaxslar, ushbu maʼlumotni tasdiqlovchi hujjatlarni (diplom, sertifikat) ilova qilish orqali” toʻrtinchi xatboshi beshinchi xatboshi deb hisoblansin; e) 27-band quyidagi mazmundagi toʻrtinchi xatboshi bilan toʻldirilsin: “Xizmat koʻrsatuvchi shaxslar tomonidan ushbu Nizomning 26-bandi toʻrtinchi xatboshisida koʻrsatilgan hujjatlar ilova qilingan holda, murojaat etilgan taqdirda, mazkur hujjatlar “YAMIH” AT orqali Agentlikning tegishli hududiy boshqarmalari tomonidan ikki ish kuni ichida koʻrib chiqilib, tekshiriladi”; j) 28-bandda: birinchi xatboshisi “maʼlumotlar mavjudligi aniqlangan” soʻzlaridan keyin “yoki oʻz tasdigʻini topgan” soʻzlari bilan toʻldirilsin; ikkinchi xatboshisi “maʼlumotlarning mavjud emasligi” soʻzlaridan keyin “yoki oʻz tasdigʻini topmaganligi” soʻzlari bilan toʻldirilsin; z) 39-band quyidagi mazmundagi ikkinchi xatboshi bilan toʻldirilsin: “Agar bandlikka koʻmaklashish subsidiyasi yoki ish oʻrinlariga moslashtirish subsidiyasi tadbirkorlik subyektlari tomonidan notoʻgʻri kiritilgan (koʻrsatilgan) maʼlumotlar asosida yoki texnik kamchiliklar yoxud hisob-kitoblardagi xatoliklar tufayli notoʻgʻri toʻlangan taqdirda, mazkur mablagʻlar ularning notoʻgʻri toʻlanganligi aniqlangan sanadan boshlab tadbirkorlik subyektlari tomonidan Jamgʻarmaga bir oy ichida qaytarilishi lozim. Bunda ixtiyoriy ravishda Jamgʻarmaga qaytarilmagan yoki toʻliq qaytarilmagan mablagʻ sud tartibida undiriladi”; i) 3-ilova quyidagi mazmundagi izoh qismi bilan toʻldirilsin: 4. Vazirlar Mahkamasining “Jazoni ijro etish muassasalaridan ozod qilingan shaxslarga nafaqa tayinlash va toʻlash tartibini takomillashtirish chora-tadbirlari toʻgʻrisida”gi 2025-yil 16-iyuldagi 444-son qarorida: a) qarorda: 3-bandning “b” kichik bandidagi “mahalliy” soʻzi “respublika” soʻz bilan almashtirilsin; 5-banddagi “tegishli budjet” soʻzlari “Davlat budjeti” soʻzlari bilan almashtirilsin; b) ilovada: 5-bandidagi “mahalliy” soʻzi “respublika” soʻz bilan almashtirilsin; 11-bandda: quyidagi mazmundagi toʻrtinchi xatboshi bilan toʻldirilsin: “jazoni ijro etish muassasasidan ozod qilingan shaxs vafot etgan taqdirda”; toʻrtinchi xatboshi beshinchi xatboshi deb hisoblansin. 1. Vazirlar Mahkamasining 2022-yil 20-sentabrdagi “Davlat ijtimoiy sugʻurta tizimini rivojlantirish chora-tadbirlari toʻgʻrisida”gi 515-son qarori. 2. Vazirlar Mahkamasining 2024-yil 5-oktabrdagi “Ijtimoiy himoyaga muhtoj shaxslarni moddiy qoʻllab-quvvatlash hamda nogironligi boʻlgan bolalarni ijtimoiy himoya qilish tizimi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida”gi 640-son qaroriga ilovaning 8-bandi.